c: text/html

text:
Franska fótbóltslandsliðið er fótbóltslandslið Fraklands. Tað verður stýrt av Fótbóltssamband Fraklands. Frakland gjørdist limur í FIFA í 1904 sjálvt um tað franska fótbóltslandsliðið ikki varð stovnað fyrr enn í 1919. Liðið hevur luttikið í 13 HM- og sjey EM-endaspølum. Tjóðarstadion hjá franska fótbóltslandsliðnum er Stade de France í Paris.
Frakland er eitt av teimum londunum í hevur staðið seg best á EM í fótbólti og hevur vunnið tveir titlar í 1984 og 2000. Liðið kemur beint eftir Spania og Týskland ið hava vunnið tríggir titlar hvør.
- *Draws include knockout matches decided by penalty shootout.
- **Gold background colour indicates that the tournament was won.
23-mans hópurin til EM í fótbólti 2016 varð kunngjørdur hin 12. mai 2016.[2]
Tølini hjá hópinum vóru kunngjørd 30. mai 2016.[3]
Dystir og mál pr. 4. juni 2016 eftir dystin móti Skotlandi.
Hesir leikarar hava fingið landsliðsboð til hópin hjá Fraklandi teir seinastu 12 mánaðarnir (dagført 10. juni 2016).
- Notes
INJ Player withdrew from the squad due to an injury
PRE Preliminary squad / standby
RET Retired from international football
SUS Player suspended from national team
Lilian Thuram hevur spælt flest landsdystir fyri Frakland við 142 dystum.
Virknir landsliðsleikarar eru vístir við ljósabláum
Last updated: 14 October 2014
Source: French Football Federation
Thierry Henry er toppskorari í søguni hjá Fraklandi við 51 málum.
Seinast dagført: 14. oktober 2014
Kelda: French Football Federation
- Venjarar við kursiv-skrift vóru setir sum fyribilsvenjarar

robotstxt: allowed

filter: keep


text:
Viðmerkingar til uppskotið um fiskivinnunýskipanina
politikkur25-03-2017 - 16:19 - Jóanis Nielsen
Av tí at eg hava verið alment frammi um, at vit ynsktu at verða nýggjur aktørur í fiskivinnuni, væntaði eg at vit fóru at fáa hoyringsskriv um fiskivinnunýskipanina soleiðis at vit kundu koma við okkara viðmerkingum.
Tað sær ikki út til at landstyrismaðurin ætlar at vit skulu verða hoyringspartur og tí komi eg við okkara viðmerkingum í hesum skrivi her. Viðmerkingarnar ið vit hava eru serliga viðvíkjandi tí stóru ávirkan ið manningar og nýggir aktørar kunnu verða útsettir fyri um hettar uppskotið blívur samtykt.
Marknaðargrundað
Tá tað var lagt upp til, at nýskipanin skuldi verða marknaðargrundað, so vantaði eg at stórur dentur bleiv lagdur á, at allir aktørar fóru at verða stillaðir nøkulunda eins í kappingini – í øllum føri yvir tíð - um verandi aktørar fingu ein fyrimun í byrjanini. Verandi aktørar í uppisjóvarvinnuni og Barentshavinum hava sum øllum kunnugt longu frá byrja ein sera stóran fyrimun, við tað teir hava verið í vinnuni seinastu sjey gullárini.
Trupulleikin fyri nýggjar aktørar
Sum eg dugi at lesa uppskotið so koma nýggir aktørar ikki at verða líkastillaðir í skipanini, heldur ikki yvir tíð.
Verandi aktørar koma at fáa tann partin teir áttu áðrenn fiskirættindini blivu uppsøgd og kunnu hava hesi rættindir í 8 ár fram. Tað er sera nærliggjandi at hugsa, at hettar blívur ein rullandi skipan, serliga tí at framhald ella uppsøgn av rættindunum, fyri tey 8 árini, skal viðgerast í tinginum á hvørjum ári. Hesi rættindini koma helst at hava ein kostnaðarfyrimum fram um uppboðssølu, við tað at fyri tey skal gjaldast eitt tilfeingis gjaldi. Einki er lýst um hvat hetta tilfeingisgjald skal verða og hvussu hetta skal útroknast. Sum er má man bara gita seg til, at hettar gjaldi ikki blívur eitt marknaðargrunda gjald. Sambandsflokkurin nevnir, at verandi aktørar skulu gjalda tilfeingisgjald út frá EBITDA, sum ikki er EBITDA, við tað at t.d. hýran ikki blívur tikin við.
Um uppskotið hjá Sambandinum verður fylgt, so kann tað viðføra, at verandi aktørar flyta alt yvirskotið yvir á virkini, Á henda hátt kunnu teir regulera tað soleiðis at teir koma at hava eitt lágt EBITDA á skipunum og hervið koma at gjalda eitt lágt tilfeingisgjald. At flyta yvirskoti vil harafturat viðføra ein miss fyri manningarnar.
Slíkt vil verða ein vinn/vinn/vinn støða hjá núverandi aktørum, tí lækkar keypsprísin hjá virkjunum, so verður minni at gjalda í tilfeingi og minni í hýrum, samstundis sum teir kunnu halda nýggjar aktørar burtur, grunda á hesa ójøvnu kappingina á marknaðinum.
Allar fyritøkur kunnu keypa
Dømi 1
Vit keypa bátin X, keypa kvotu og fiska 1.000 tons av makreli, søluprísur 6,00 Samla søla 6 mill, um vit siga at manningin fær 1/3, so fær hon 2 mill
Dømi 2
Vit keypa bátin X og stovna felag Y, Y keypir 1.000 tons av makreli sum X fiskar fyri Y. X fær 4,00 fyri kilo frá Y = 4 mill, manningin fær 1/3, so her fær hon 1,33 mill. Y selur fyri 6,00.
Her sparir “Samtaki XY” 667.000 í hýru til manning, ella 1/3 uppá ársbasis.
Hettar vil undirgrava javna kapping
Antitrust á 12%
Eg haldi tað er rætt at seta 12% í antitrust, men á sama hátt sum í undanfarna brotið, so verður byrjanin hjá nýggjum aktørum sera trupul, tí sum eg lesi uppskotið, so er tað serliga í byrjanini at 8 og 3 ára loyvini blíva seld. Um so er vilja teir, sum eru í skipanini í dag, hava ein munandi fyrimun og koma at leggja seg á tey 80%’ini sum verða langtíðarloyvir. Hesi 100 % ini av langtíðarloyvum kunnu so deilast millum 6 aktørar sum hava 12% og ein sum hevur 8%, og afturat hesum kunna teir eisini keypa av 1 ára loyvunum, sjálvt um teir hava rakt 12% marki av heildini. Haldi at ætlanin er at tað er serliga í 1ára loyvunum, at nýggjir aktørarnir skulu uppbyggja sær fótafesti í skipanini.
Tá man hevur í huga fyrimunin hjá verandi aktørum, um teir koma at hava eitt fast tilfeingisgjald, sum ikki verður ávirka av prísinum á uppboðssøluni á teirra upprunaparti, og samtíðis kunnu bjóða á 1 ára loyvini eisini óansæð hvat teir eiga frammanundan, so havi eg ilt við at síggja hvussu ein nýggjur aktørur skal fáa fótafesti í skipanini, so mítt boða uppá hvussu nógvir aktørar blíva í skipanini er 7, har 6 koma at eiga uml. 15% og ein uml. 10%
Ella sagt á annan hátt, at við hesi skipanini, verða tað teir sum hava størst fyrimun í byrjanini, sum koma at vinna kappingini, tí eftir at øll 8 ára loyvini eru seld, er tað sannlíkt, at teir sum hava hesi loyvini, koma at gera lívið súrt hjá teimum sum skulu inn í skipanina, sum bert kunnu hava 1 ára loyvir og møguliga nøkur fá 3 ára loyvir.
Eftir at fyrstu 2 árini eru liðin við hesari nýggju skipanini, sum fyriliggur, verður tað tí líka ringt at koma inn í fiskivinnuna, sum tað er undir verandi skipan.
Søla uttanlanda
Ætlanin er at 25% kunnu landast uttanlanda uttan krevjan av eykagjaldi.
Um eitt skip ætlar at selja veiðuna uttanlands, verður eitt eyka gjald kravt áljóðandi 30 % av søluprísinum. Tvs. eykagjaldið 30%, manning 30%, kvotakeyp, olja v.m., nú er einki eftir til skipi, so tað er ikki møguligt at landa meira enn tey 25 % uttanlands, sum ikki hava eyka gjald álagt.
Hettar viðførur at pelagisku virkini hava einkarætt uppá 75 % av rávøruni til matna.
Møguleiki er altíð fyri, at pelagisku virkini í FO avtala ein lágan keypsprís, og tað verða sjálvandi aftur manningarnar ið missa. Tað er núverðandi støða í Íslandi
Tað hevði loyst fleiri trupulleikar, um tað vóru 60 % á uppboðssølu og tey 40% kundi man selja har mann vildi.
Hvussu skal fiskurin seljast í Føroyum?
Eitt sum kann nerva nýggjar aktørar sera nógv, er hvussu slepst framat, at landa fiskin “køkulturur” til virkini. Sum støðan er, so hoyrist javnan at skipini hjá teimum, sum í dag eiga virkini, altíð hava framíhjárætt til landing. Um tað er so, veit eg ikki, men vandin er har, og tí má tað blíva ein opin listi, fyri hvør er í kø hjá hvørjum virki, soleiðis at umgangast kann, at tað kann gerast enn eitt kappingar barometur.
Robert Langgaard


text:
Orð: Mikkjal á Ryggi
1. Tað sigldi ein bátur um stormbardu vág,
títt bylgjur um æsingar brutu,
sjálvt reystastu sjógarpar óttaðust tá;
– tó Jesus var aftur í skuti!
2. «Hjálp, hjálp okkum, Harri! Vit søkka í kav;
her brakar hvørt band og hvør tilja.»
Hann hartaði stormin, og skjótt stilti av,
tí veður má akta hans vilja.
3. Mín bátur er lítil, og bylgjan er brøtt
á veraldar havinum víða,
um skúmandi streingir, har valla er røtt,
so tíðum eg noyðist at stríða.
4. Meg dirvi vil svíkja, mín sál er so veik,
títt freistingar vilja meg lemja;
men Jesus er góður, og stormanna leik
fullvæl hann er mentur at temja.
5. Lat ódnirnar leika, eg óttist ei tað,
mín Jesus, tá tú við mær fylgir;
sum tú vart í forðum, so ert tú í dag
og slættar tær brótandi bylgjur.
6. O sælasta stund, tá í himmalsins havn
vit troyttu til hvíld kunnu lenda,
har frelsarin sjálvur oss tekur í favn,
og stríð várt er komið at enda.
7. Har brakar ei stormur, har baldrar ei ódn,
har er ikki sorg ella møði,
har lovsangir syngja Guðs bjargaðu børn
í ævigum friði og frøi.


text: Í ársætlanini í ítrótti hava vit lagt dent á, at næmingar í 9. flokki skulu fyrireika og skipa ein undirvísingartíma í hádeildini hetta skúlaárið. Vit hava býtt næmingarnar í 9. flokki í tríggjar bólkar. Hvør bólkur tekur sær av einum tíma. Í dag skipaði fyrsti bólkurin fyri - Sigrun, Bjarti, Karstin og Emma. Tey høvdu fyrst eina góða upphiting og býttu síðani høllina í trý við trimum ymiskum aktivitetum. Næmingarnir vórðu býttir í bólkar, sum skiftu millum aktivitetirnar. Alt riggaði væl, og aktivitetirnir vóru væl fyriskipaðir.


text:
Formansrøðan
Góði Landsfundur,
Í bókini »Fiskimenn« frá 1946 lýsir Martin Joensen korini hjá manningini umborð á eini skonnart, sum eitur Ørnin. Manningin stendur í sjálvdrátti, og lønin avhongur bara av, hvussu fullur teirra egni lippuposi er. Munurin á stættunum er stór.
Einastaðni lesa vit um kokkin, sum fer at biðja reiðaran um nøkur oyru til skaffigreiður, nú manningin á Ørnini aftur fyrireikar seg til ein Eysturlandstúr. Men á “kantórinum” fær kokkurin eina kaldliga móttøku. Afturkomin umborð á Ørnina staðfestir hann, at:
»Tað er tungur lutur at vera fátækur og koma soleiðis fyri, at man ikki kann svara hvørjum manni sítt – tað má eg siga. Eg havi slitist her, síðani eg var fjúrtan ára gamalur, og so er endin skomm og skitin løn; brigdan í hvørjum anda-ræli – og eingin útvegur at sleppa burturúr tí.«
Hetta var lagnan hjá nógvum føroyingum í ójavna samfelagnum. Nøkur fá áttu nógvar ognir – meðan nógv áttu nakrar fáar ognir. Og tey, sum áttu nógv, ráddu.
Men seinni skipaði fólkið seg í fakfeløg. Tey stóðu saman – eisini tá atfinningarnar vóru nógvar, hóttanirnar ítøkiligar og trýstið frá reiðarunum stórt.
Av tí, at tey stóðu saman, bleiv samfelagið spakuliga javnari. Við samhaldsfesti fekk arbeiðsfólkið tað, sum kokkurin hjá Martini Joensen ynskti sær: nemliga ein útveg úr tronganum til fíggjarligt frælsi.
Sjálvt um bókin »Fiskimenn« lýsir slupptíðina – sum nú væl og virðiliga er farin - so kunnu vit kortini á summum økjum draga javnfjarðar til 2017. ***
Hvat hava vit nátt?
Kæru javnaðarfólk,
Tað eru næstan 19 mánaðir, síðani vit tóku við valdinum. Upptakið var stórt. Undanfarna samgonga tordi ikki at nerta stórmálini, og tí lógu bæði pensjónsnýskipan, heilsunýskipan og fiskivinnunýskipan á láni.
Vit sóu breiðar gjáir millum tey, sum høvdu nógv og tey, sum høvdu lítið. Hóast stór virði vóru skapt og fingin til høldar í vinnuni, var undirskot í landskassanum.
Men seinastu 19 mánaðirnar er nógv komið av skafti. Onkur løta hevur verið buldraslig, treyðugt so - men púra ivaleysur kann eg í dag staðfesta, at Føroyar eru vorðnar eitt betur samfelag!
Heilt ítøkiliga kann eg vísa á, at:
- Vit lovaðu, at ríkidømið skuldu koma út í hvørt heim í Føroyum.
Í dag hava allar lág- og miðalløntar familjur meira at liva fyri, tí vit minkaðu um skattin hjá lág- og miðalløtnum og gjørdu skattastigan progressivan aftur.
- Vit lovaðu at skapa fólkavøkstur.
Vit nærkast av álvara fyri fyrstu ferð 50.000 fólkum í Føroyum. Tað sæst, at tey ungu seta búgv her heima, og alsamt fleiri, sum ætla sær útbúgving, taka hana her.
- Vit lovaðu at bøta um støðuna hjá teimum lesandi
Tey lesandi fáa nú 500 krónur meira um mánaðin í lestrarstuðli. Komandi ár fáa lesandi eisini lestrarstuðul tann 12. mánaðin. Hetta eru tøl, sum tala.
- Vit lovaðu at skapa betri karmar fyri barnafamiljuna.
Barsilstíðin er longd við seks vikum upp í 44 vikur, og seinni í ár verður skeiðið ætlandi longt enn meira. Vit hava eisini økt barnafrádráttin hjá smábarnafamiljum.
- Vit lovaðu at lyfta fólk úr fátækraváða.
Vit hava givið serligt ískoyti til fíggjarliga sperdar barnafamiljur. Familjur í trongum korum hava fingið eitt tiltrongt familjuískoyti, og tæt barnafamiljur, sum høvdu minst hava fingið mest, onkrar familjur yvir 30.000 krónur meira um árið at liva fyri.
Pensjónistar, sum bara hava fólkapensjónina og samhaldsfasta at dúva uppá, hava nú slakar 400 krónur meira at liva fyri um mánaðin.
- Og vit lovaðu at venda undirskotinum til yvirskot.
Eftir hall á fíggjarlógini øll árini síðani 2008 er nú stórt avlop.
Nógv mál eru rokkin. Nógv er at fegnast um. Nógv er, sum javnaðarfólk kunnu verða errin av.
Takk fyri tykkara ótroyttiliga arbeiði. Uttan tykkum sóu Føroyar munandi øðrvísi út í dag. Tað eru tykkara hugsjónir og eldhugi, sum bøtir gerandisdagin hjá føroyingum hvønn einasta dag!
Men vit eiga ikki heiðurin einsamøll. Vit hava gott samstarv við hinar samgonguflokkarnar og uttanflokkatingkvinnuni og eiga tey eisini sín stóra lut í, at so nógv av tí, vit lovaðu undan valinum, í dag er veruleiki. ***
Hvat raðfesta vit nú?
Góðu vinir,
Samanbera vit dagsins Føroyar við trongu korini hjá kokkinum umborð á Ørnini, so eru vit komin sera langt hesi 100 árini. Men vit kunnu ikki bara seta okkum at njóta tað, vit hava nátt.
Tí okkara uppgáva hevur altíð snúð seg um framtíðina. Um at halda á at menna eitt rættvíst samfelag við lítlum ójavna og eins møguleikum hjá øllum. Vit sóu, hvussu skjótt tað gekk afturá fyri vanliga føroyingin ta tíðina, tá vit sótu í andstøðu. Tað er framvegis tørvur á javnaðarhugsjónini. Tað er framvegis tørvur á at betra um korini í gerandisdegnum hjá føroyingum. Og at endurnýggja samfelagið.
Eg skal nú fara ígjøgnum 6 ymisk viðurskifti, sum vit hava sett okkum fyri at bøta um í samgonguskeiðnum. Tað eru fiskivinnunýskipanin, fólkavøksturin, almenni geirin, heilsunýskipanin, samhaldsfestið og grønari orkupolitikkur. ***
1: Fiskivinnunýskipan
Góðu javnaðarfólk,
Í bókini »Fiskimenn« er eitt brot, har fiskimenninir á Ørnini hitta Poul Edvard, umsjónarmann og høgru hond hjá reiðaranum. Teir hittast niðri á brúnni og fara at keglast um, hvør hevur tað týdningarmesta arbeiði.
Fiskimaðurin Sigmundur sigur: »Tað eru vit, sjómenn, ið undirhalda landið og vága lívið fyri sovorðnar heimakýr, sum tú og tínir líkar. Fóru vit ikki til Íslands, doyði alt landið í hungri«
Men Poul Edvard er ikki seinur at svara: »Hatta er tað, ein hoyrir - og tað so ofta, at tú vilt fáa ilt fyri hjarta. Gamalt tvætl! Hvussu fekst tú nakað fyri fiskin, vóru ikki menn at taka sær av honum, tá hann kom uppá land? Og hvussu fekst tú skip at fara út at fiska við, vóru ikki reiðarar? Nei, frægastu menninir eru teir, sum alt hongur á. Oddamenninir «
Bókin lýsir slupptíðina. Men hetta kjakið livir enn í dag í besta blóma. Í ramasta álvara kjakast føroyingar um, hvør hevur tað týdningamesta arbeiði? Teir á sjógvi ella tey á landi? Tað almenna ella tað privata?
Sannleikin er jú, at vit hava brúk fyri øllum.
Vælferðin, sum vit eftirhondini kanska taka sum eina sjálvfylgju, byggir á eina samanrenning av eini virkisfúsari vinnu - og dugnaligum starvsfólkum. Privatum íverksetum – og almenna, sosiala trygdarnetinum.
Kortini slepst ikki undan, at bulurin í føroyska búskapinum er fiskivinnan. Størsta fortreytin fyri vælferðini í Føroyum er fiskivinnan. Og tú kanst siga, at høvuðsmálið hjá hesari samgonguni eisini er fiskivinnan.
Endamálið við at skipa fiskivinnuna av nýggjum er at skapa eina vinnu, sum kann vaksa og skapa arbeiðspláss. Sum kann skapa størri virðir og kasta enn meira av sær. Ikki løtuvinning, men at vit - burðardygt – skulu kunna tvífalda útflutningsvirðið av veiðini komandi 10 árini.
Ikki tykkum at siga, so hevur uppskotið fingið fleiri atfinningar. Eisini innanfloks eru ymsar hugsanir.
Afturvendandi hevur verið at hoyrt, at vinnan má fáa tryggar karmar. Eg skilji væl hetta sjónarmiðið. Men eg skilji ikki, hvussu man so í sama andarhaldið kann verja verandi skipan, sum jú í grundini er sera ótrygg. Í dag mást tú leggja ovurhondsstórar upphæddir á borðið fyri at keypa tær atgongd at fiska “forút”. Hetta er ótrygt. Í nýggju skipanini sleppur tú undan at rinda “forút”. Hetta er nógv tryggari.
Og vit mugu minnast til, at »vinnan« er ikki bara tey, sum luttaka í fiskivinnuni akkurát í dag. Vinnan er ikki støðug. Hon er broytilig og dynamisk. »Vinnan« er ikki nakrir ávísir persónar í einum ávísum tíðarskeiði.
Einaferð vóru tað teir fiskimenn og reiðarar, sum Martin Joensen lýsir. Í dag eru tað nakrir heilt aðrir. Og um 10 ár, 20 ár, 50 ár verða tað uppaftur nøkur onnur – við øðrum treytum og tørvi.
Tí er ein skipan við longum frítt umsetiligum loyvum í grundini sera ótryggir karmar. Tí hon ger, at eingin sleppir at veiðiloyvum uttan at rinda ein ovurstóran prís til teir, sum hava fingið rættindini frá landinum.
Men vit vilja hava, at knáir føroyingar, sum hava hug, dirvi og hegni skulu sleppa at royna seg. Vit vilja gera eina skipan, sum er góð og trygg – bæði fyri tey, sum eru í vinnuni í dag, og tey, sum skulu koma inn í hana í framtíðini.
Vit skulu ikki bara verja serrættindini hjá teimum fáu. Javnaðarflokkurin ynskir at tryggja rættindi hjá øllum, sum lúka ásettu treytirnar, at luttaka í fiskivinnuni. Hetta er ein meginregla, sum vit ikki víkja frá.
Vit í Javnaðarflokkinum hava kravt at fáa fylgjandi mál við í nýggju fiskivinnuskipanina:
• At ein partur av tilfeinginum skal seljast á fríum marknaði, so nýggir aktørar sleppa framat, og verandi aktørar kunnu leggja afturat sínum parti. Teir, sum bjóða, skulu undangóðkennast.
• At ein partur av rættindunum verður seldur, so tey galda í styttri og longri áramál, og verða rindað so hvørt avreitt verður.
• Føroyskur ognarskapur verður krav.
• Meginreglan er, at tilfeingið skal um føroyskan kaikant.
• Skip, sum fiska av kvotum og døgum, sum hoyra til Føroyar, skulu løna manningini eftir føroyskum sáttmála.
• Skip skulu eggjast til at taka alt tilfeingið til lands, eisini høvd og garnar
Harumframt eru reglur, sum skulu forða fyri miðsavnan av fiskirættindinum. Hetta eru tær sokallaðu anti-trust reglurnar, sum hava elvt til kjak og sum fleiri hoyringspartar hava mótmælt.
Sjálvandi skulu vit lurta eftir atfinningunum. Uppskotið verður eisini tillagað. Men hendir tað, at ognarskapurin í føroysku fiskivinnuni savnast á heilt fáum hondum, so hevur tað við sær, at sera stórt vald eisini verður lagt í hesar fáu hendur. Og tá kann politiska skipanin verða ávirkað til at taka avgerðir, sum ikki eru til gagns fyri samfelagið sum heild. Fyri fleirtalið. Fyri føroyingin. Tí mugu vit hava onkrar avmarkingar.
Nógvu viðmerkingarnar verða nú viðgjørdar væl og virðiliga. Tillagingar verða gjørdar og í næstum verður uppskotið lagt fyri Løgtingið. Tá heldur viðgerðin fram, og vit vóna framvegis, at vit - tá ið samanum kemur – fáa eina breiða semju um fiskivinnunýskipanina. ***
2: Fólkavøkstur, útbúgving og mentan
Góðu tit øll,
Umborð á Ørnini hjá Martini Joensen er ein ungur maður, sum eitur Símun. Hann arbeiðir hart. Hinir halda hann vera kappingarsinnaðan – men tað er í grundini ikki kappingin við hinar fiskimenninar, sum drívir hann. Tað er dreymurin um at koma longri. At fara til Havnar uppá skúla, at blíva bestimaður - og biðja reiðaran um eitt skip at føra. Drívmegin hjá Símuni er dreymurin um útbúgving.
Og júst dreymurin um útbúgving er í dag týdningarmeiri enn nakrantíð. Megna vit ikki at møta dreymunum hjá okkara ungu, so rýma tey til onnur lond fyri at fylgja dreyminum. Eitt av fremstu málunum hjá samgonguni er at skapa fólkavøkstur, tí jú fleiri og fjølbroyttari vit eru, jú sterkari eru vit. Hvør einasti føroyingur ger mun. Tí mugu vit nøkta tørvin á útbúgvingartilboðum, so okkara ungu velja Føroyar.
Meðan vælferðin í stóran mun hvílir á vinnuni, so hvílir okkara menning í stóran mun á unga ættarliðnum, á útbúgving og á gransking. Tí hava vit sett fleiri nýggjar útbúgvingar á stovn kring landið - og fleiri eru á veg.
Og vit síggja, at tað ger mun. Fólkatalið økist. Fleiri útbúgva seg í Føroyum – og børnini vaksa upp her, heldur enn uttanlands. Men vit hava eisini sett nógv í verk:
- Setrið hevur fingið metnógvar umsóknir. Í fjør bjóðaði Setrið tríggjar nýggjar útbúgvingar út. Tær eru Búskaparfrøði og hjánám í støddfrøði og í fólkaheilsu.
- Í fjør kundi miðnámsskúlin í Suðuroy bjóða FHS, og vit kanna nú, um grundarlag eisini er fyri at bjóða eina búskaparbreyt har suðuri.
- Okkara ungu við serligum avbjóðingum hava eisini fingið eitt nýtt tilboð. Á Glasi og á Kambsdali hava vit »Serligt Skipað Miðnám« fyri ung, sum eru liðug við fólkaskúlan. Skipanin við autismuflokki í Hoydølum hevur hepnast sera væl, og ein flokkur byrjar aftur ár. Harumframt kunnu tey taka yrkisútbúgving á Tekniska skúla í Havn og í Klaksvík.
– Samgongan hevur eisini sett sær fyri, at føroyingar skulu kunna læra og lesa um alt landið. Tí stuðla vit ætlanunum um Húsarhaldsskúla í Klaksvík, eftirskúla í norðara parti av Suðuroy, ítróttarháskúla í Vági og ferðavinnuútbúgving í Vestmanna.
- Í mun til lívslanga læring og eftirútbúgving skulu fólk, sum hava drúgvar arbeiðssroyndir, fáa ein part av lærutíðini góðskrivaðan. Tey, sum eru komin til árs, og ongantíð hava fingið pappír uppá teirra førleikar, verða betri stillað á arbeiðsmarknaðinum, um tey hava eitt prógv.
Men sjálvt um tilboðini eru nógv og góð, so haltar við lestrarumhvørvinum.
Umstøðurnar hjá Fróðskaparsetrinum, har 1000 fólk nema sær útbúgving, eru als ikki nøktandi. Setrið húsast í dag kring allan Havnina. Men eisini her er vón fyri framman, tí vit eru í gongd við at savna virksemið hjá Setrinum í færri lonir.
***
Eisini á øðrum økjum hendir ein rúgva:
- Sum nakað heilt nýtt arbeiða Mentamálaráðið, Almannamálaráðið og Samferðslumálaráðið við einum sonevndum »arbeiðsmarknaðardepli«. Hetta hevur verið eitt hjartamál hjá Javnaðarflokkinum í nógv ár. Hetta er ein skipan, sum vit kenna úr grannalondunum, har myndugleikarnir og partarnir á arbeiðsmarknaðinum byggja vælferðarskipanir upp í felag. Til dømis kann samstarv gerast um pensjón, ALS, barsilsskipan, lívlanga læru og so framvegis.
Tá tað kemur til føroysku miðlarnar, var tað ein stórur sigur fyri Javnaðarflokkin, tá Kringvarpsgjaldið bleiv rættvísari, og støk og pensjónistar fingu ein stóran og tiltrongdan lætta.
Somuleiðis fegnast vit um, at inntøkurnar frá lýsingum nú fara í landskassan, og at privatu miðlarnir loksins fáa tann miðlastuðul, sum hevur verið uppá tal í nógv ár - og sum øll onnur framkomin demokratisk samfeløg lata. Vit ynskja eina sterka pressu í Føroyum.
**
Men skulu fólk trívast her, krevst meiri enn arbeiði og útbúgving. Mentanin er tað, sum ger okkum til føroyingar. Uttan mentan hevði helst eingin trivist her.
Tí hava vit sett okkum fyri, at játtanin til Mentanargrunnin skal hækkast upp í 10 milliónir krónur í hesum samgonguskeiðinum. Hetta er útvið tað dupulta av játtanini, sum var, tá ið vit tóku við! Longu í ár er ætlanin at gera eina skipan fyri yrkislistafólk, so tey kunnu søkja um at fáa arbeiðsnáðir í longri tíðarskeið. ***
3: Almenni geirin
Kæru vinir.
Korini hjá sluppfiskimonnunum vóru ring. Men við fakfelagsrørsluni vann samhaldsfestið frama, og úr tí spretti vælferðarsamfelagið.
Ímyndið tykkum einar Føroyar, har vit øll - hvør í sínum lagi - skuldu rindað fyri almennu tænastunar. Har skúlar sendu rokning, ella sjúkrahúsið ikki veitti hjálp, fyrr enn visakortið varð funnið fram. Har alt tað, sum vit í dag fáa við vælferðarsamfelagnum, kostaði tí einstaka brúkaranum.
Eg trúgvi ikki, at nakar føroyingur ynskir sær eina slíka skipan. Og júst tí er tað so løgið, at »tað almenna« ofta verður umrøtt so negativt. »Tað almenna« er jú grundarlagið undir vælferðarsamfelagnum.
Men ofta verður tað skotið Javnaðarflokkinum í skógvarnar, at vit bara vilja økja um »tað almenna«. Tað er tó ikki rætt.
Javnaðarflokkurin er púra avgjørdur: Vit skulu ikki hava ein størri almennan geira, enn vit hava brúk fyri. Almenni geirin skal tæna borgaranum og tryggja, at tá vit koma illa fyri í lívinum, so fáa vit hjálp. Hann skal tryggja, at okkara møguleikar ikki eru tengdir at bankabókini hjá foreldrunum. Hann skal tryggja, at eingin skal standa sum kokkurin á Ørnini og ikki vita síni livandi ráð.
Men »tað almenna« skal ikki vera størri enn neyðugt. Hvønn mánað taka vit pengar frá føroyingum, og hesir pengarnir skulu undir ongum umstøðum brúkast til at fíggja eitt óneyðuga stórt skrivstovuveldi.
Men trupulleikin er kanska, at vit í Føroyum hava tann óvana, at vit alt ov ofta púra ókritiskt brúka loysnir og skipanir úr øðrum londum - uttan at spyrja, um tað nú er skilagott í einum samfelagi sum okkara.
Tí er neyðugt við eini uppgerð í mátanum, sum vit skipa tað almenna arbeiðið. Mín grundhugsan er, at álit heldur enn eftirlit gevur besta úrslitið. Tað gevur eisini størstu arbeiðsgleðina. Men javnvágin millum álit og eftirlit er skeiklað á fleiri almennum arbeiðsøkjum. Til dømis tykist skrásetingin at vera blivin til eitt mál í sær sjálvum.
Tað er skeivt. Tað má og skal vera tænastan til borgaran, sum er málið hjá almenna geiranum.
Atfinningarsamar røddir føra eisini fram, at inntøkurnar frá tilfeingisgjaldinum helst bara fara til at økja um skrivstovuveldið í høvuðsstaðnum. Men svarið er nei. Tað fer til betur viðgerð móti krabbasjúku. Tað fer til pensjón til línuknassan. Til útbúgving, so okkara ungu vera verandi her, heldur enn at fara. Og til at lætta um hjá vanliga føroyinginum í gerandisdegnum. Tað kemur øllum føroyingum til góðar.
Sama misskiljing er við skattinum. Í hesum døgum spyrja vit hvønn annan: Hvussu nógv fekst tú aftur í skatti? Svarið er, at afturfyri skattin fáa vit dagliga alt tað, sum kokkurin á Ørnini so brennandi ynskti sær. ***
4: Sjúkrahúsverkið
Góðu vinir,
Eg siteraði í áðni úr bókini Fiskimenn, hvussu fiskimaðurin Sigmundur og umsjónarmaðurin Poul Edvard keglaðust um, hvør teirra hevði tað mest nyttuga starvið. Eitt býtt kjakevni, tí tørvur var sjálvsagt á báðum.
Men eisini innan tey trý sjúkrahúsini hava vit sæð eitt áralangt keglarí.
Menningarætlanin fyri sjúkrahúsverkið vísti eisini, at kegl, vantandi samstarv og lítil samskipan hevur gjørt, at orkan og dygdin ikki í nóg stóran mun eru komnar sjúklinginum til góða.
Men nú verður øðrvísi. Landsstýriskvinnan hevur megnað at fáa semju í lag millum tær tríggjar leiðslurnar um ein nýggjan bygnað - og um uppgávubýtið. Herfyri vísti aðalorðaskiftið í Løgtinginum eisini, at stórt sæð full semja er um ætlaðu broytingarnar.
Broytingarnar tryggja tað, sum eftir mínum tykki hevur størstan týdning. At heilsustarvsfólkið fær veitt føroyskum sjúklingum sum mest av viðgerð og røkt.
Sjúkrahúsverkið verður samanhangandi og øll trý sjúkrahúsini fáa týðandi leiklutir.
Heilsuverkið er tó meira enn akut sjúkrahjálp - nógv meir! Økt trýst og størri eftirspurningur eftir heilsutænastum hevur seinnu árini tyngt sjúkrahúsverkið - og demografiska gongdin ger, at eftirspurningurin bara fer at vaksa í framtíðini.
Vit mugu tí fyribyrgja betur. Veita hjálpina fyrr - og veita hjálpina heima. Tað tryggjar eisini betur trivna hjá tí einstaka. Góðar heilsutænastur í nærumhvørvinum – eisini innan kommunulæknatænastuna – kunnu taka uppgávur frá sjúkrahúsunum, sum so fáa savnað seg um tey, sum hava størstan tørv á hjálp. Og føroyingar kunnu fáa hjálp heima í størri mun.***
5: Samhaldsfesti
Góðu javnaðarfólk.
Umborð á Ørnini vóru fiskimenninir hjá Martini Joensen týðiliga ónøgdir við síni kor og við ójøvnu skipanina, sum valdaði. Bæði millum stættirnar, men eisini ójavnan millum fiskimenninar sjálvar.
Fiskimaðurin Ólavur, sum eisini er við Ørnini, er ein stillførur og fryntligur maður. Men hann øsir seg einaferð í bókini. Hann sigur:
»Hesin ójavnin. Hann skapar hat og øvund millum okkara. Hann spillir okkum. Tú fiskar tvífalt so nógv sum eg - og tín vinningur verður eisini tvífaldur. (..) Tað er hetta merkiliga, sum eitur óeydna, sum noktar einum at fáa nakað – og einki fær man gjørt við tað. Síðumaðurin dregur - og eg fái einki. Hesin ójavnin er bara ikki til at skilja«
**
Nógvir føroyingar mundu kæra sína, sum Ólavur. Tí mundi fakfelagsrørslan eisini fáa so stóra undirtøku, sum hon fekk í Føroyum. Óeydnan kann jú raka á so nógvar hættir. Antin tí fiskurin ikki vil taka júst títt snøri – ella tí heilsan bilar - ella tí fólk av ymsum orsøkum gerast óarbeiðsfør.
Men vit vita nú, at tað er bara eitt, sum kann minka um árinini frá óeydnuni, sum Ólavur lýsir – og tað er samhaldsfesti. Lyfta vit í felag, lyfta vit eisini tey, sum óeydnan hevur rakt.
Vit fóru til val uppá at gera Føroyar meira samhaldsfastar og at býta okkara risastóra ríkidømi javnari. Ongin skal detta niðurímillum ella sita eftir. Øll skulu kenna fløvan, nú vit eru so rík, sum ongantíð fyrr.
Eg havi longu nevnt familjuískoytið, skattalættan og kringvarpsgjaldið.
Men framvegis er neyðugt at taka um endan á økjum, har farna samgonga lat standa til. Her hugsi eg serliga um pensjónistar, fyritíðarpensjónistar og føroyingar við serligum tørvi.
Viðvíkjandi pensjónini, so kemur lógaruppskotið um nýggju og meiri samhaldsføstu pensjónsskipanina á ólavsøku. Vit mugu tó ásanna, at politiska skipanin er ikki serliga búgvin, tá ið tað kemur til at gera breiðar semjur.
Men fyri okkum í Javnaðarflokkinum er tað altavgerandi, at nýggja skipanin lyftir hendan bólkin úr fátækraváða - og tryggjar øllum pensjónistum eitt virðiligt grundarlag.
Viðvíkjandi teimum, sum fáa fyritíðarpensjón, tí tey av ymsum orsøkum ikki megna eitt fult arbeiðslív, so skulu tey í størri mun merkja vælferðina.
Í fjør gjørdu vit ein bata fyri nøkur teirra, tá ið sonevnda “serliga ískoytið” bleiv skattafrítt. Í ár vilja vit lyfta miðal- og hægstu fyritíðarpensjónina. Soleiðis fara allir fyritíðarpensjonistar at merkja ein lætta.
Tá tað kemur til fólk við serligum tørvi, so hava vit øll hoyrt um vánaligu støðuna á bústaðarøkinum. Fleiri bústaðir eru beinleiðis óegnaðir hjá fólki at búgva í. Samstundis leingist bíðilistin í hvørjum. Í dag eru tað til dømis 83 fólk, sum bíða eftir einum bústaði í Suðurstreymi. Tað merkir, at tað eru 83 familjur og avvarandi, sum ikki hava pláss, umstøður ella orku til at taka sær av sínum kæru við serligum tørvi.
At okkara veikastu borgarar og teirra avvarandi skulu liva soleiðis, góðtekur samgongan ikki.
Her hevur politiska skipanin latið staðið til í nógv ár - og nú má handlast.
Landsstýrið hevur samtykt at raðfesta bústaðir og tilboð til okkara borgarar við serligum tørvi við 200 milliónum komandi fimm árini. Hetta merkir, at íløgukarmurin hækkar munandi, men hetta ein uppgáva, sum samgongan vil loysa. Her – kanska meiri enn nakrastaðni – skal samhaldsfesti traðka til og bøta um ójavnan og óeydnuna.
***
6: Grøn orka
Góði landsfundur,
Í Føroyum hava vit allar møguleikar at framleiða grøna orku. Vit hava vatn, vind, sjógv, jørð og eisini ljós. Hetta eru gávur. Men eisini uppgávur. Tí tað forpliktar. Tað er okkara skylda móti komandi føroyingum at leggja um til grøna orku, so eisini komandi ættarlið kunnu njóta náttúruna.
Vit hava eisini sett okkum stór og glæsilig mál.
Í 2025 skal helvtin av øllum sethúsum verða hitað við grønari orku, eitt nú hitapumpum. Tá flyta vit frá oljunýtslu til størri elnýtslu.
Og elframleiðslan hjá SEV verður alsamt grønari. Vindmyllurnar í Húsahaga hava gjørt góðan mun, og í 2015 var 60 prosent av framleiðsluni hjá SEV grøn. Málið er at koma uppá 100% í 2030.
Vit vita, at ein slík umlegging krevur stórar íløgur og reguleringar. Tað krevur eisini nakað frá okkum brúkarum. Júst tí skulu vit eggja til og gera tað lættari at velja grønt.
Vit eru í gongd. Í summar fær landsstýrið ein nýggjan orkupolitikk fyri Føroyar. Vit fáa ítøkilig tilmæli um, hvussu orkuframleiðslan skal gerast grøn. Heldur enn at fara í svart vilja vit eggja føroyingum til at velja grønt.
Samhaldsfesti ella sjálvdrátt?
Góðu tit øll
Eg havi nú víst á tey seks høvuðsøkini, sum vit komandi tíðina vilja raðfesta saman við hinum samgonguflokkunum. Hetta er tað, vit fara at fremja. Hetta er tað, vit lovaðu undan valinum, og hetta er ein stór broyting frá politikkinum, sum var førdur frammanundan.
Tað verður ikki lætt at finna semju um øll málini, men øll vita, at vit noyðast at gera tað.
Vit mugu standa saman - heldur enn at standa í sjálvdrátti.
Eg veit, at tíðarandin nú talar fyri tí seinna. Vit verða eggjað til at hugsa um okkum sjálv og okkara egnu. Bæði her um leiðir, úti í Evropa og í USA síggja vit, at bondini togna - og í summum førum slitna tey eisini. Múrar verða bygdir millum lond, millum fólkasløg og millum menniskju.
Og júst í eini tíð, sum hesari, mugu vit minnast, at samhaldsfestið og samanhald ikki er ein sjálvfylgja. Tað er nakað, sum vit hvønn dag tilvitað mugu virka fyri.
Gloyma vit hetta, og lata vit okkum freista til sjálvdrátt, tí tað gagnar okkum her og nú, ja, so koma vit heilt víst at kenna tað aftur seinni. Vit vita jú frá fiskimonnunum, at sjálvt um fiskurin tekur okkara snøri í dag, so er ikki vist, at hann ger tað í morgin.
Okkara uppgáva er í grundini so sára einføld. Vit skulu gera tað eitt sindur betur hjá føroyingum at liva í Føroyum. Tað gera vit bara við samhaldsfesti. Og samhaldsfestið fáa vit bara framt í verki, um vit standa saman.
Takk fyri
« aftur


text:
Hyggja vit nærri at hesum einfalda sangi, sum var hin fyrsti, Mick Jagger yrkti, so varnast vit nakað, ið var alment viðkomandi tá, eins og nú. Tað er staðfestingin av, at vit liva í einum støðugt skiftandi heimi:
I’m living a life of constant change
Every day means a turn of the page
Hetta eru korini, fjølmiðlarnir liva undir, og hetta eru korini, vit sum brúkarar mugu læra okkum, skulu vit skilja miðlarnar. Hvør dagur er eitt nýskrivað blað. Og dagin eftir blaða vit upp á eina nýggja síðu. Uttan at fáa Sticky Fingers ella feittutar pedagogfingrar, sum eg plagi at kalla tað, tá tilfarið verður tyngri enn neyðugt, bert tí at tað er skúlatilfar.
Henda bók um fjølmiðlar byggir á bókina ”Samfelagsfrøði 1. Tú og samfelagið”, sum Petur Ove Petersen skrivaði, og Føroya Skúlabókagrunnur gav út í 1996. Støðið er tikið í kapitlinum um fjølmiðlar, bls. 57-64. Við loyvi frá rithøvundanum og ritstjóranum, Niels Petersen, havi eg dagført henda stutta kapittul og skoytt nakað uppí, har sum eg havi hildið tað vera neyðugt. Eitt nú um talgilda útgerð, telduspøl og ávirkan, um pressufrælsi og skiftið frá at skrivajournalistiskt
til at gera skrivingina til list.
Leiðorðini til vinstru á hvørjari síðu í prentaðu bókini eru hugtøk og viðurskifti, ið lærararin eigur at kunna seg viði innan undirvíst verður. Í hvørjum kapitli eru serlig kjakevni at taka upp í flokkinum. At enda eru uppskot um uppgávur, sum lærarin kann fylgja, ella bara brúka sum íblástur til egið arbeiði saman við næmingunum.
Lagt verður upp til at lesa bløðini, lurta eftir útvarpi og hyggja eftir Degi og Viku. Eisini er umráðandi at kunna seg við pressufrælsi, her og úti í heimi, serliga í Russlandi. At enda eru eisini uppgávur, har spælifilmur verður borin saman við staðfestar hendingar og veruligar fjølmiðlar. Hetta eru krevjandi uppgávur, sum nógv kann fáast burturúr á miðlabreyt og miðnámi. Henda bók um fjølmiðlar er fyrst og fremst ætlað at brúka í samfelagsfrøði í elstu flokkum fólkaskúlans og á miðnámsskúlum. Somuleiðis kann bókin brúkast í føroyskum og á miðlabreyt í 10. flokki.
Eg takki 2. L flokki 2006/2007 á FøroyaLæraraskúla, sum royndi talgilda upprunatekstin, LMS-lærugreinaráðgevanum, Paula Hansen, fyri viðmerkingar, Øssuri Winthereig fyri fakligan rættlestur, Borghild Sjúrðaberg og Sonne Smith fyri málsligan rættlestur, Óla P fyri tekningar, sum Jón Einarsson á Sosialinum litprýddi, Emil Jacobsen, ið fann myndir á Dimmalætting, Jónu Dalsgarð, Elsu Thomsen og Benny Brockie fyri myndir úr sjónvarpinum og Ole Wich fyri uppsetingina og góð ráð.
Birgir Kruse, ritstjóri
á Pálsmessu 2008


text:
Í 2007 gav Randi Ward út framúr góða yrkingasavnið, meditations on salt. Yrkingasavnið var skrivað á føroyskum, norskum og enskum, og Randi Ward, sum eisini er fotografur tók myndirnar í savninum. Randi hevur havt fleiri yrkingar við í Vencli. Tað, sum eyðkennir yrkingarnar er, at tær eru stuttar og tættar, og ikki ein bókstavur stingur út ella […]
útlagin (ein yrking um menniskju) bylgjur bróta børn blá sum køld eygu flóttar flóta sum fingramerki á villum reikandi vatndropa bjargingarvestar sum tigandi tungur millum sandkornini á ræddarbandi mínum Oddfríður Marni Rasmussen
hvat er at yrkja? tann ið dugir tað lærir tað aldrin tann ið ikki hevur lært tað enn hevur nokk altíð duga tað Soleiðis tekur Rói Patursson til í yrkingini “hvat er at yrkja” í savninum Líkasum frá 1985. Tað er ongin loyna, at tað ber illa til at læra til rithøvund, men hevur tú eginleikan at […]


text:
Tryggari Netbanki við NemID
Trygdin í tínum netbanka verður uppstigað við at NemID skipanin verður tikin í nýtslu.
Kunningarskriv til privatkundar sæst her. Nærri kunning til ung og vinnukundar sæst á nemid.fo.
Minst til at virkja títt NemID
Fyribils atgongdarkotan, sum tú hevur fingið í sms-boðum ella brævi, gongur út eftir 60 dagar. Tí er umráðandi, at tú virkjar títt NemID skjótast gjørligt, fyri at sleppa undan at skula bíleggja nýggja atgongdarkotu.
Danskt NemID
Ert tú ein av teimum, sum hevur eitt virkið danskt NemID og ptal, hevur givið samtykki og peningastovnurin hevur skrásett títt cpr-nummar, kanst tú innrita við tínum verandi NemID.
Hetta er innritan í netbankan á gamlan hátt. Um tú vilt innrita við NemID, vel leinkju "Innrita NemID"


text:
Spurningar um rætt til dagpening vegna 1. & 2. Sjúkradag
Spurningur
Eg eri í føstum starvi havi trý børn. Havi eg rætt til dagpening tá eg má vera heima hjá sjúkum barni á barnsins fyrsta og øðrum sjúkradegi.
Svar
Er tú ikki fevnd av sáttmála, ið gevur rætt til løn frá tínum arbeiðsgevara, tá tú er heima hjá sjúku barni, hevur tú rætt til dagpening fyri 1. og 2. sjúkradag hjá barni. Tað hevur ongan týdning fyri hesa viðgerð um tú er tímarlønt, í føstum starvi ella starvsmaður.
Treytin fyri at fáa dagpening er at barnið er undir 14 ár.
Hvørt av foreldrunum kann í mesta lagi fáa dagpening fyri barnsins 1. og 2. sjúkradag í 10 dagar um árið. Avmarkingin er galdandi uttan mun til tal av børnum. Møguligt er ikki hjá foreldrum at flyta dagar sínámillum.
Um tú ert í iva, er tú vælkomin at seta teg í samband við okkum í Almannaverkinum, so ráðgeva vit tær fegin út frá júst tínari støðu.
Spurningur
Havi eg rætt til dagpening vegna sjúku tá ið eg eri í føstum starvi sum starvsmaður?
Svar
Starvsmaður hevur rætt til løn frá arbeiðsgevara undir sjúku, og tí er ikki møguligt at fáa dagpengar.
Sum dømi kann nevnast, at tann, sum starvast í handli ella á skrivstovu vanliga hevur rætt til løn undir sjúku sambært starvsmannalógini § 5. Treytin er, at arbeitt verður í 20 tímar ella fleiri i miðal um vikuna fyri sama arbeiðsgevara.
Fleiri sáttmálar á arbeiðsmarknaðinum geva somuleiðis rætt til løn undir sjúku.
Um tú ert í iva, er tú vælkomin at seta teg í samband við okkum í Almannaverkinum, so ráðgeva vit tær fegin út frá júst tínari støðu.
Dagført tann 17-10-2012


text:
Katar er langt nes, sum gongur út í Persaflógva. Veðurlagið er heitt og turt, og næstan alt landið er oyðimørk. Oljuvinnan er høvuðsvinnan. Fyri ikki at hava púra eintáttað vinnulív og gerast ov bundin at oljuni, eru myndugleikarnir farnir at stuðla landbúnaði og fiskivinnu.
Í 1940-árunum heittu smá oljulond sum Katar og Kuvait á fólk í øðrum londum í Miðeystri og í India og Pakistan at koma til sín at arbeiða í oljuvinnuni, ið vaks skjótt hesa tíðina, tí at teirra egna verkamegi var alt ov lítil. Í Katar eru til dømis fremmand verkafólk fjølmentari enn katarska fólkið.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Doha
Vídd: 11.000 km2
Fólkatal: 833.285
Alment mál: arabiskt
Átrúnaður:
islam 95% aðrir 5%
Stýrirlag:
kongligt einaveldi
Gjaldoyra:
katarskur riyal (QAR)


text:
Líknandi greinar
Helgi ósigraður í Small Nations kappingini í Klaksvík
Helgi endurvann meistaraheitið fyri telvarar úr smátjóðum í Evropa í stórum stíli. Endaliga úrslitið var, at Helgi fekk 8½ stig av níggju í Small Nations kappingini í Klaksvík. Í seinasta umfari í dag samdust Helgi og stórmeistarin Igor Efimov úr Monako um remis eftir nakrar fáar leikir. Helgi kundi ekkaleysur lagt meira fyri í royndini Les meira…
Jacob Vestergaard spyr um Dialysusjúklingarnar í suðri
Hetta er eitt sera stórt mál fyri Suðuroynna og hevur eisini verið eitt stórt mál fyri Norðoyggjar í langa tíð og nú er tað gleðiligt hent, at fleiri her í Norðoyggjum hava fingið heimadialysu, tí tað læknafakliga ikki er komi uppá pláss enn, bæði á Klaksvíkar Sjúkrahúsi og á Suðuroyar Sjúkrahúsi. Jacob Vestergaard og Sirið Les meira…
Norðborg er farin avstað á lodnuveiðu
Norðborg fór avstað frá Klaksvík kl. 15.30 ídag og gekk leiðin hjá teimum út í lodnufelti eftir lodnu. Sambært Kringvarp Føroya, so eru Føroyar og Ísland vorðin samd um lodnuna í ár og tískil kunnu lodnuskipini fara avstað. Gott fiskarí. SáH


text:
Aftur í ár fer Treysti at skipa fyri rennikapping á Fossánesi. Í ár verður renningin sunnudagin 23. juli. kl. 13.00. Seinasta ár bleiv renningin hilidn í smb. við at Hvannasunds Kommuna hátíðarhelt, at Norðdepli fylti 150 ár. Hetta verður 13. ferð Treysti skipar fyri summar rennikapping norðuri í Sundi. Luttøkan hevur altíð verið góð norðanfyri, og tí vónar Treysti, at hon verður góð aftur hesaferð. Kappingin er skipað á sama hátt, sum seinasta ár, har norðuri á Fossávegnum (vegurin til Skúlan á Fossánesi).
Rutur, teinar og aldursbólkar verða teir somu sum seinasta ár. Kappingarnar byrja kl. 13.00 við teimum yngstu bólkunum. Tað verður kappast hvør sær fyri gentur og dreingir, men um bólkarnir eru smáir, so renna gentur og dreingir samstundis. Tá ein bólkur er avgreiddur, verður næsti bólkur sendur avstað. Kappast verður í hesi raðfylgju í hesum bólkum:
kl. 13.00
Gentur & Dreingir f. 2011 ella seinni 400m
Gentur & Dreingir f. 2009-2010 400m
Gentur & Dreingir f. 2007-2008 600m
Gentur & Dreingir f. 2005-2006 600m
Gentur & Dreingir f. 2001-2004 800m
kl. 13.30
Kvinnur & Menn f. 1972-2000 2,4 km
Kvinnur & Menn vet. f. 1962-1971 2,4 km
Kvinnur & Menn supervet. f.1961 ella fyrr 2,4 km
Heiðursmerkir, sum eru stuðlaði av Fossábúðini, verða latin til nr. 1, 2 og 3 í øllum bólkum.
Tilmelding
Tilmelding fer fram á staðnum millum kl. 12.00 og kl. 12.45. Startur og mál verður niðri á vegnum til Skúlan á Fossánesi. Børnini renna har norðuri frá og heimeftir at venda og norður aftur á mál, meðan tey vaksnu renna har norðuri frá, heim ígjøgnum Norðdepli, norður aftur eftir Ovaravegi og á mál. Luttøkugjald kr. 20 fyri børn og kr. 50 fyri vaksin.
Øll eru vælkomin at vera við !


text:
Virkisfrágreiðingin 2008 til 2013 hjá Fólkaheilsuráðnum er nú tøk á netinum. Pál Weihe formaður í fólkaheilsuráðnum sigur millum annað í innganginum:
·
2000
árgangurin: “Fólkaheilsuráðið hevur sett sær fyri
at gera tað, sum til ber, fyri at eggja teimum, sum eru fødd ár 2000, til
ongantíð at byrja at roykja t.v.s. at árgangur 2000 verður roykfríur.”
·
ESPAD:
“Fólkaheilsuráðið hevur skipað fyri ymsum kanningum t.d. 9. flokskanningunum
(ESPAD).”
·
Rúsevni:
“Viðvíkjandi rúsevnum sum hasj liggja vit sambært ESPAD-kanningunum millum tey
lægstu í Evropa.”
·
Livialdur:
“vit liggja á umleið 10. plássi í heiminum. Kvinnurnar liva heili 85 ár í
meðal. Hetta sær Fólkaheilsuráðið sum eina ábending um, at í høvuðsheitum
stendur væl til við fólkaheilsuni.”
· Bjartskygdur:
“Talið av dagligum roykjarum var 24 % á heysti 2012, so nú mugu vit kvika okkum,
um málið skal røkkast. Undirritaði (Pál Weihe) er tó rættiliga bjartskygdur.”
·
Kanningar:
“Ráðið hevur eisini framt MARK-átakið, har vit fingu umleið 2000 føroyingar til
at lata seg kanna viðvíkjandi heilsustøðu og heilsuligum atburði.”
·
“Fólkaheilsurenning
nýtist nærum ikki at skipast longur, tí at lokal feløg taka stig til hetta av
sínum eintingum.”
Frágreiðingin er tøk á heimasíðuni hjá
Fólkaheilsuráðnum bæði sum html – útgáva við tilvísingum og sum pdf-fíla
Blíðar heilsanir
Ólavur Jøkladal, kunningarleiðari
Virkisfrágreiðing 2008-2013 oj.pdf


text:
Vegleiðing til stílskriving
Til allar skrivligar royndir og próvtøkur skulu næmingar brúka eyðkennisstrong.
Eyðkennisstrongurin er settur saman av: skúlanummari, lærugreinastytting, lærugreinastigi, brúkaramerki og navni próvtakarans.
Dømi um eyðkennisstrong í føroyskum stíli 9.fl., og næmingurin eitur Símun Jacobsen: 040-FØR-fra-9fl-9a-sj1410f3-Símun Jacobsen
Lærugreinastyttingar:
Skriva við ”Times New Roman”
Yvirskrift við stødd 16, og tekstin annars við stødd 12
Reglumillumrúm 1.5 (halvanden linjeafstand)
Reglubrot skulu vísast við dupultum regluskifti
Breddin skal vera líka í høgru og vinstru síðu (lige margener)
Breddin skal vera 2,54 cm í høgru síðu og vinstru síðu. Høvd og fótur skulu eisini vera 2,54 cm. Hetta er standarduppseting
Stílurin skal verða goymdur sum PDF, tá ið hann verður latin inn
Stílurin skal latast inn á innlatingarskipanina, sum er á heimasíðuni hjá Fuglafjarðar skúla
Vegleiðandi stílalongd
Føroyskt og danskt:
- 8.fl 2400 – 3600 tekn við millumrúmum
- 9.fl 3600 – 4800 tekn við millumrúmum
- 10.fl 4800 – 6000 tekn við millumrúmum
Enskt:
- 8.fl 2000 – 2400 tekn við millumrúmum
- 9.fl 2400 – 3600 tekn við millumrúmum
- 10.fl 3600 – 6000 tekn við millumrúmum
Loyvt er at nýta teldutøkar orðabøkur og rættstavara
Gevið tykkum tíð at rætta stílin væl og virðiliga, so úrslitið gerst so gott sum gjørligt.


text:
KLAKSVIKAFFÆRER
Dan Klein --- 12.09.2011 - 19:38
Tað hoyrist beinanvegin á framsýningarheitinum, at talan er um eina øðrvísi listaframsýning og vit kunnu eisini lova áskoðaranum eina sterka og í føroyskum høpi heilt óvanliga listaframsýning. Fríggjadagin tann 16.september fer danski listamaðurin Claus Carstensen at sýna fram ávikavíst málningar í Norðurlandahúsinum og prentmyndir í Steinprenti undir felags heitinum Klaksvikaffærer. Sjálvt um bæði listamaðurin og framsýningarheitið eru av donskum uppruna, er sjálv framsýningin og hennara hugskotsgrundarlag føroysk, fyriskipað av Norðurlandahúsinum í Føroyum við Kinnu Poulsen sum kurator. Hugskotið til heitið stavar frá eini prentmynd, sum listamaðurin gjørdi fyrstu ferðina, hann arbeiddi í Steinprenti í Havn í 2002. Hetta arbeiðsuppihaldið gjørdist byrjanin til fruktagott samstarv við Steinprent og tað er imponerandi úrslitið av hesum samstarvi, sum verður at síggja í Steinprenti, har meginparturin av teimum 59 verkunum, sum Claus Carstensen hevur framleitt á verkstaðnum saman við prentarunum Jan Andersson og Fríðu Matras Brekku, verður framsýndur.
Norðurlandahúsinum verða 22 stórir málningar at síggja, summir teirra nýggir, meðan aðrir hava nøkur ár á baki. Bæði minimalisma og konseptlist í rúmari merking eru partar av listarliga støðinum hjá Claus Carstensen, men við kritiskari frástøðu til eitt nú krav minimalismunar um objektivitet. Claus Carstensen heldur tvørturímóti fast uppá subjektivitetin í sínum verkum, ið so ella so snúgva seg um hansara tilveru og tað hann upplivar og hugsar. Claus Carstensen er eitt satt arbeiðsgrev og ofta arbeiðir hann við myndarøðum og við fleiri listasløgum í senn og hansara samlaða verk er tessvegna stórt og fjølbroytt. Hann málar og teknar bæði figurativt og abstrakt, ger standmyndir, fotograferar, ger assemblage, skrivar yrkingar og prosa og hansara verk verða javnan ákærd fyri at vera ov afturlatin og óskiljandi orsakað av teimum mongu løgunum, sum tey innihalda av ævisøguligum, politiskum, heimsspekiligum, teknfrøðiligum, listasøguligum, bókmentaástøðiligum og øllum møguligum øðrum tilsipingum. Haraftrat hómast bad-art strategiskar hugsanir eitt nú í eini triptykon, sum listamaðurin hevur fingið ein filippinskan skeltamálara at mála fyri seg, men sum hann síðan sjálvur hevur viðgjørt við spray og tusj. Hetta ljóðar kanska fløkt, men er tað ikki, tí verkini hjá Claus Carstensen harumframt eisini eru ekspressiv, merkt av eini ítøkiligari nærveru, sum er eyðskild. Hetta er t.d. galdandi fyri tær ráu heavy metal myndirnar, sum eru fullar av daprari orku.
Sjálvt um framsýningin sum so ikki er ein lýsing av Klaksvíksstríðnum í myndum, er søguliga hendingin brúkt sum eitt slag av savnandi metafori í framsýningarverkætlanini við myndum, ið evnisliga snúgva seg um m.a. territorialar kenslur, makt, staðfesting av makt, máttloysi, samanhald og radikalisering.
Í sambandi við framsýningina er framleitt eitt prýðiligt katalog (160 síður) við nógvum og góðum litmyndum av verkum hjá Claus Carstensen, men eisini hjá føroyskum listafólkum, sum Claus Carstensen hevur áhuga fyri, t.d. Steffan Danielsen, Tóroddur Poulsen og Fríða Matras Brekku. Harafturat eru tekstir í kataloginum, sum Claus Carstensen, William Heinesen og Kinna Poulsen hava skrivað. Gramar hevur staðið fyri layout og prentgerð og Smyril Blue Water hevur stuðlað framsýningini. Framsýningin letur upp fríggjadagin 16.september í Norðurlandahúsinum kl. 16-18 og í Steinprenti kl. 17.30-19. Klaksvikaffærer letur aftur 16.okt.2011.


text:
Flótandi kjarnorkuverk í donskum sjóøki
Fyrsta flótandi kjarnorkuverkið í heiminum
fer í løtuni fram við Bornholm á veg móti Murmansk. Sagt verður, at onki
kjarnorkubrenni er umborð.
Flótandi
kjarnorkuverkið eitur “Akademik Lomonosov” og er púra vandaleyst, tí onki
kjarnorkubrenni er umborð, verður sagt.
- Tískil er heldur
ongin vandi fyri kjarnorkustráling í sambandi við, at flótandi kjarnorkuverkið
í løtuni fer gjøgnum danskt sjóøki, sigur Carsten Israelson, leiðandi ráðgevi í
danska Tilbúgvingarráðnum, í tíðindaskrivi.
Tveir sleipibátar
og eitt eftirlitsskip taka sær av flótandi kjarnorkuverkinum. Akademik Lomonosov
verður væntandi í Murmansk um tríggjar vikur, um veðrið annars skikkar sær væl.
Umhvørvis- og
klimaráðgevin í Greenpeace í Danmark heldur, at flótandi kjarnorkuverki er eitt
slag av tøkni, sum vit áttu at gloymt alt um.
Kelda: Søfart


text:
Orð: Harry Birtilíð
Lag: Águst Pétursson
1. Góða mamma, tú íð lívið gav mær,
aftur koma barndómsdagar ei,
men tey ljósu minni, eg fekk frá tær
vilja lýsa mær á lívsins leið.
2. Mangar mammur syrgnar heima sita
tí ein sonur gloymdi burtur tær.
Men mín góða mamma tú skalt vita,
at tú stendur hjarta mínum nær.
3. Meðan tú enn livir, vil eg veita
hesa hjartans heitu tøkk til tín,
og av sonnum skalt tú altíð eita:
Heimsins besta mamma, mamma mín.
4. Tá tú burt ert farin, vil tín andi
høgt av himli fylgja míni ferð,
hvar eg sigli, gangi ella standi,
veit eg, tú við mína síðu er.
5. Tá ið lívsins stormar á meg herja
og eg óttafullur standi her,
veit eg, tú við bønum meg vilt verja
– móðireygað vekjur yvir mær


text:
Kunoy
Við seks fjøllum yvir 800 metrar er Kunoy í miðal Føroya hægsta oyggj. Landslagið er ógvusligt og sær óvinarligt út, men har er okkurt serligt hugtakandi yvir tí – her kennir tú teg veruliga lítlan, tá ið tú stendur framman fyri teimum grasvaksnu risunum.
Norðast á Kunoy er Kunoyarnakkur, sum rísur steyrrættur 819 metrar upp úr Norðuratlantshavinum. Á Kunoyarnakka er ríkt fuglalív – lundi, rita, lomvigi og onnur fuglasløg búleikast har.
Nú eru tvær bygdir í Kunoy – vestanfyri er Kunoy, uppkallað eftir oynni, og eystanfyri er Haraldssund, uppkallað eftir sundinum millum Kunoy og Borðoy. Tað slepst í oynna tvørtur um eina byrging millum oyggjarnar. Tú sleppur vesturum oynna ígjøgnum tunnil, sum gongur tvørtur gjøgnum oynna.
Tann triðja bygdin, Skarð, sum var norðan fyri Haraldsund, var avtoftað á vetri 1919. Tollaksmessudag 1913 hendi ein stór vanlukka. Skarðsmenn vóru farnir norð á hav til útróðrar, veðrið var av tí besta, men brádliga brast hann á, og Skarðsbáturin við manning sást ongantíð aftur. Eftir sótu konur og børn. Ein 14 ára gamal drongur og ein gamal maður vóru einastu menn eftir í bygdini. Lívið gjørdist ov tungt, og síðani á vetri í 1919 hevur verið øskukalt á Skarði.
Nú á døgum er gongutúrurin norð á Skarð vælumtóktur. Túrurin tekur fleiri tímar, men kenslan at ganga eftir gøtum, sum menn, sum havið svølgdi, einaferð traðkaðu, vísir tær á, hvussu lítið tú megnar afturímóti náttúruni.
Kunoy, sum er tann elsta av bygdunum í oynni, er eitt væl umtókt frítíðarstað. Kunoy er ein hugnalig og vøkur bygd við frálíkum útsýni yvir Kalsoyarfjørð og Kalsoy. Ein gomul viðarlund er, har fólk ofta njóta vesturskinið tey vøkru summarkvøldini, meðan tey steikja sær ein góðan náttverðabita á grillini.


text:
Vísindavøkan 2012 hevði metvitjan
27. og 28. september 2012 skipaði Granskingarráðið fyri Vísindavøku á fimta sinni. Hetta varð størsta Vísindavøkan higartil og samanumtikið eitt sera væl eydnað tiltak.
Mett verður, at umleið 1500 fólk í alt vitjaðu tiltakið í stóru høllini og ovaru hølunum hjá Öström og har á leið hesar báðar dagarnar. Hósdag og fríggjadag vóru tað serliga næmingar frá Studentaskúlanum í Hoydølum, Føroya Handilsskúla í Havn, Fiskivinnuskúlanum í Vestmanna, Tekniska Skúla í Klaksvík og NámX í Eysturskúlanum. Eisini komu onkrir 9. flokkar og yngri næmingar seinnapart fríggjadag.
Fjølbroytt skrá fyri stór og smá
Allir granskingarstovnarnir høvdu básar, har tey vístu og greiddu frá sínum virksemi, 10 básar í alt. 23 granskarar hildu í alt 27 stuttar framløgur. Hesin parturin var serliga skipaður til næmingar og var væl vitjaður.
Í kaféini European Corner var ymiskt gott at fáa, m.a. bjóðaðu vit Vísindavøku køku í sambandi við setanina, har Sigurð í Jákupsstovu rektari á Fróðskaparsetrinum, helt røðu.
Lærarar úr Hoydølum skipaðu fyri ymsum stuttligum royndum. Fólk frá Havstovuni og Náttúruvísindadeildini skóru fisk upp og greiddu frá. Bioanalytikarar frá Ílegusavninum og Landssjúkrahúsinum hjálptu fólki at uppreinsa DNA, sum tey fingu við sær í eitt hálssmúkku. Útferðir vóru skipaðar til Heilsufrøðiligu Starvsstovuna, Landsskjalasavnið og út á Tinganes.
Á kvøldsetuni vóru tvær heiðurslønir handaðar. Dorete Bloch fekk heiðursløn fyri serliga góða almenna miðling av gransking og Gunnar G. Guttesen fekk heiðursløn fyri besta filmin í filmskappingini.
Maria Dam og Pál Weihe høvdu tvær skemtligar framløgur úr teirra granskingarverð, kallaðar gransking við einum skálkabrosi.
Ein steðgur var í, har høvi var at royna fleiri sløg av serøli frá Føroya Bjór, sum var gjørt við føroyskari hyllublómu, jarðberum, kvannum og klokkulyngi.
Kvøldið endaði við framførslu av verkinum Føroyar 5.2. Hvussu ljóða Føroyar? sum Uni Árting og Jens L. Thomsen hava staðið fyri saman við nógvum øðrum. Áhugin var so stórur, at verkið varð framført tríggjar ferðir fyri umleið 300 fólkum í alt.
Gott tilfar at arbeiða víðari við
Á gransking.fo verður tilfar um Vísindavøkuna savnað, so til ber at leita aftur til myndir og framløgur, sum eitt nú kunnu brúkast hjá skúlanæmingum í sambandi við uppgávur. Les meira og finn tilfar frá Vísindavøkuni 2012 her
Eftirmetingarnar frá gestum og fyrireikarum eru sum heild sera positivar. Nú verið farið undir at nærlesa og leggja til rættis til komandi ár. Onkrar tillagingar verða helst gjørdar, men eitt er vist: Vísindavøka verður aftur. Næstu ferð verður tað 27. september 2013 og tað verður størsta og besta Vísindavøkan nakrantíð!


text:
Orð: Isaac Watts
Lag: Asa Hull
Týtt: Victor Danielsen
1. Áh, bløddi hann, mín Frelsari,
og doyði kongur mín,
og var tað fyri meg, ein orm,
hann gav upp anda sín?
Niðurlag: Hjálp mær at vera trúgvur her
og kennast her við teg,
og har í tínum hásæti,
áh, Harri, minst tú meg!
2. Ja, míni misbrot vóru tað,
á krossin negldu hann!
Áh, náðiundur, miskunn stór,
sum ikki fatast kann!
3. Væl mátti náttin fjala alt,
og sólin krógva seg,
tá sjálvur Gud, mín skapari,
har doyði fyri meg.
4. Væl má eg fjala andlit mítt,
tá eg tín kross kann sjá,
væl rørast má mín sál í tøkk,
og eygað vætast tá.
5. Men míni tár, tey gjalda ei,
hvat tú mær, Harri, vann;
eg ofra tær meg sjálvan vil,
og tað er alt, eg kann.


text:
Fiskimálaráðið hevur játtað 26 verkætlanum stuðul
Fiskimálaráðið hevur gjørt av at játta pening til 19 nýggjar verkætlanir av játtanini til Fiskivinnuroyndir 2018, í alt kr 5.587.856. Harumframt er framhaldandi játtan latin 7 verkætlanum, í alt kr. 1.847.317
Tilsamans eru latnar kr. 7.435.173 í stuðli.
Tað vóru 41 umsóknir til stuðulin í hesum umfarinum, stuðul varð játtaður til 63% av umsóknunum.
Samlaði kostnaðurin av verkætlanunum, sum eru stuðlaðar er væl hægri enn játtaði stuðulin, tí krav er um viðfígging.
Eitt yvirlit yvir allar játtanirnar sæst her: Kunning um verkætlanir játtaðar av Fiskivinnuroyndum 2018
Um Fiskivinnuroyndir
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfanginum.
Raðfest øki:
Royndarveiða og virðisøking av fiski og fiskavørum
Burðardyggur fiskiskapur
Búskaparlig og samfelagslig menning av fiskivinnuni og førleikamenning í øllum liðum
Les meira á fvg.fo


text:
Hesi kunnu gerast Ársins leiðarar 2018
Vinna19-01-2018 - 18:02 - Jóanis Albert Nielsen
TOPP 3 kandidatar til Ársins leiðarar 2018
Ársins Leiðari er tignarligasti heiður ein leiðari í Føroyum kann fáa
Ársins leiðari er tignarligasti heiðurin, ein leiðari í Føroyum kann fáa. Júst hvør fer avstað við heiðrinum í 2018, verður avdúkað kl. 15.45 á Leiðaradegnum, sum verður uppi á Hotel Føroyum fríggjadagin 26. januar 2018.
TOPP 3 kandidatar til Ársins leiðarar 2018
Dómsnevndin, sum tekur endaliga avgerð um, hvørjir Ársins leiðarar 2018 verða, hevur nú funnið fram til 3 sterkir topp-kandidatar. Í dómsnevndini 2018 sita Eyðun Mørkøre, stjóri á TAKS, Jóhanna á Bergi, stjóri á Atlantic Airways og Súsanna Olsen, námslektari á Fróðskaparsetur Føroya.
3 innan tað privata og 3 innan tað almenna – kandidatarnir eru hesir - í bókstavarað:
·Topp 3 kandidatar innan tað almennaHedvig Johansdóttir, Dugni
Páll Isholm, Miðnám á Kambsdali
Poul Jákup Thomsen, Føroya Symfoniorkestur
·Topp 3 kandidatar innan tað privataÁrni Jakobsen, SMJ
Frimodt Rasmussen, Klaksvíkar Sleipistøð
Guðrun Ludvík og Guðrun Rógvadóttir, Guðrun & Guðrun
Tema á degnum: UMDØMI | SHITSTORMAR | DEEPWORK
Leiðaradagurin er altíð síðsta fríggjadag í januar! Tað er dagurin, har vit zooma inn á góða leiðslu!
Leiðaradagurin er sostatt dagurin í árinum, har leiðarar í øllum Føroyum fáa høvi at koma saman, at hoyra um og fáa góðan íblástur til sítt leiðarastarv og sparra við aðrar leiðarar.
Á Leiðaradegnum í ár, verður fokus sett á, hvussu tú sum leiðari skalt pleyga títt egna umdømi og umdømi hjá tínum arbeiðsplássi.
Harafturat fara vit at viðgera, hvussu tú kanst bjarga tínum umdømi, um tú ert/hevur verið rakt/ur av einum shitstormi. Føroyingar duga eisini væl at senda shitstormar. Eitt nú á Facebook hava vit í seinastuni sæð eina røð av teimum. Men hvat er ein shitstormur, hvussu uppstendur hann, hvat hevur hann at siga fyri botnlinjuna og effektivitetin á arbeiðsplássinum? Og hvussu kanst tú bjarga tí, ið bjargast kann, um tú ert ein av teimum, ið stormurin hevur rakt?
Áhugin fyri degnum er sera stórur, tó eru nøkur pláss eftir.
Les alt um Leiðaradagin 2018 her:www.leidaradagurin.com.
Tilmeldingarfreistin til Leiðaradagin er mikudagin 24. januar 2018.


text:
Til Føstudansin Leygardagin varð drigið ímillum øll atgongumerkini, sum eisini vóru lutaseðlar. Vinnarnir eru hesir: 1. Flogferð fram og aftur við Atlantic Airways: reyður seðil nr 03 Flybilett DK/FO tur/retur: rød seðel nr 03 2. Summarfestivalurin 2012: grønur seðil nummar 78 Sommerfestivalen 2012 i Klaksvík: grøn sedel nr 78 Vinnarnir kunnu seta seg í samband [Read the full story …]
Hervið skal sigast frá, at Aðalfundurin hjá Fótatraðk verður Sunnukvøldið 12. februar 2012 kl.18.00 í Føroyahúsinum. Vit dansa kl.18.00 – 19.00 Aðalfundurin byrjar kl.19.00 stundisliga! Nevndin skipar seg aftaná Aðalfundin á nevndarfundi, ið skal vera innan 14 dagar sambært viðtøkum felagsins. Uppskot til Aðalfundin skulu vera nevndini í hendi, í seinasta lagi 5. Februar sambært viðtøkunum. [Read the full story …]
Komandi sunnukvøld 3. oktober, tá vit hittast aftur tosa vit í pausuni um dansin og fyrilesturin til mentanarnáttina í Føroyahúsinum. Vit skulu eisini avgerða nær Jólaátið skal vera, antin 4 ella 11 december. Um so er, kunnu tann 3 og 10 december eisini koma uppá tal. Annars eru øll fólk vælkomin. Vinarliga heilsan NEVNDIN
Vegna tiltak í Århus, hava vit valt at avlýsa hetta fyrsta dansikvøldið í Heystskránni. Vit dansa aftur í Føroyahúsinum, Sunnudagin 19. September kl.18.00-21.00. Sjá annars “Næsta dansikvøld”. Nevndin


text:
Forkunnugur leikur í Løkshøll
Ummæli av leikinum “Vikarurin”
-ummæli 17.02.14
Vikarurin varð frumsýndur fyri fulsettum sali í Løkshøll í kvøld, og tey mongu, sum høvdu leitað sær hagar í kvøld, fingu undirhald og álvarsemi fyri hvørt oyra
Klokkan sjey í kvøld varð leikurin við heitinum Vikarurin frumsýndur í Løkshøll. Talan er um úrslit av verkætlan hjá 10. floks næmingum úr Runavíkar- og Tofta skúlum, og sigast kann uttan himpr, at hesum eru tey komin avbera væl frá.
Undirritaði leitaði sær út í Løkshøll at forvitnast, hvussu leikur fór. Hevði onga ætlan um at skriva nakað ummæli sum so, tí sum týðari av leikinum kendi hann seg eitt sindur ógegniðan í so máta, men tá tað er nevnt her, og hann heldur seg frá at ummæla málburð og tað, sum hoyrir honum til, so man fara at bera til kortini.
Hesi seinnu árini hava leikir av ymsum slagi vunnið meira og meira inn um skúlagátt, og fleiri skúlar hava sett leik og sangleik í ætlanir sínar fyri árið hjá 10. flokki. Og ferð eftir ferð síggja vit, at vit eiga sera evnarík og framfýsin ung fólk, sum ikki smæðast burtur.
Leikurin í kvøld var einki undantak í so máta. Ella kanska var hann eitt undantak kortini, tí hann var framúr væl framborin í allar mátar. Leikarar komu væl frá uppgávunum, og orkestri ljóðaði væl. Fløvandi var at síggja, hvussu tey við leikstjóranum Noomi Reinert á odda hava megnað at gjørt ein álvarsaman leik so undirhaldandi og stuttligan, uttan at hetta tekur frá álvarseminum, sum annars er kjarnin í leikinum, nevniliga at menniskju eru serstøk, tí tey eiga samkenslu, ið er sprottin úr kærleika. Tónleikur og sangur fylti nógv og var berandi í leikinum, og hesin parturin var eisini væl frágingin. Tónleikalið undir kønu hond Ásbjørns Berthelsen ljóðaði væl og góvu leikinum eitt eyka krydd við rokk og rapp á høgum støði.
Samanumtikið ein leikur, ið er ógvuliga væl verdur at brúka hálvanannan tíma upp á eitt gerandiskvøld, og undirritaði umhugsar at taka eitt tørn afturat okkurt annað kvøld.
Netavísin/Edmund W Joensen


text:
Komandi hóskvøld - 3. Mei - hevur MFS eitt fantasiskt tiltak í Føroyingahúsinum í Keypmannahavn. Har verður nevniliga Summar Festival café kvøld! ______________________
Tiltakið byrjar kl. 19.00 har Steintór Rasmussen fer at greiða frá um íverksetan og Summar Festivalin.
Arnfríð Lützen & Ingi Isaksen fara at spæla sangir frá bólkunum sum vera á komandi Summar Festivalið, og øðrum.
Klokkan 22.00 verður ein føroyskur dreymabólkur avdúkaður - sum fer at spæla á Summar Festivalinum í ár - og møguliga eisini teir spæla eitt lag.
Eftir hetta spæla og undirhalda Steintór, Arnfríð & Ingi.
Hetta kvøldið - og bert hetta kvøldið - kunnu limir í MFS keypa vikuskiftispass til Summar Festivalin fyri einans 495 kr,- !!!
Tað er ein sparing pá næstan 300 kr,- !!! (7. Mei hækkar prísurin til Summar Festivalin til 795 kr,-)
Tiltakið er ÓKEYPIS fyri MFS-limir!
Onnur: 50 kr,- _______________________
Tiltakið er í samstarv við Skarv, sum hevur opið:
Hóskvøldið - ALLA NÁTTINA Fríggjakvøldið - Rani Nolsøe, Arnfríð Lützen og Páll Sólstein Leygarkvøldið - Millum Frændur
vitji eisini www.skarv.info _____________________
Billettin til Summar Festivalin kann einans keypast hetta kvøldið fyri "MFS-prís". Limurin má persónliga møta upp í Føroyingahúsinum, 3. Mei, og keypa hana. Tað er bert møguligt at keypa eina (1) billett, pr. lim.
Tó er sjálvsagt møguligt at keypa fleiri billettir fyri vanligan prís - 695 kr,- - sum fólk ið ikki eru limir í MFS eisini kunnu keypa. Hetta er ein sparing pá næstan 100 kr,- !
Tað er eisini møguligt at tekna seg sum lim við dyrnar - fyri 150 kr,- - og harvið fáa tiltakið ókeypis + avlsáttur til Summar Festival billettina


text:
Tilfeingisbreytin á Miðnámi í Vestmanna er ætlað føroyskum ungdómum, sum hava áhuga fyri føroysku náttúruni, umhvørvinum og burðardyggari gagnnýtslu av náttúruríkidøminum. Tilfeingisbreytin gevur almennan lestrarførleika til hægri lærustovnar á jøvnum føti við hinar gymnasialu breytirnar.
Tilfeingisbreytin
Tíðindi
Umsóknarblaðið til miðnám 2015
Í ár ber til at søkja inn á miðnámsútbúgvingarnar við nýggjum talgildum umsóknarblaðið. Talgilda umsóknarblaðið og leiðbeing sæst á hesi heimasíðu: www.innskriving.foTil ber eisini at søkja við pappírsútgávuni, sum kann heintast...[Les meira]
Tunnusláing
Fríggjadagin 13. februar varð skipað fyri tunnusláing á Fiskivinnuskúlanum í sera góðu líkindum. Tað var turt og eingin vindur.Tunnan varð hongd tvørtur um vegin millum SEV og Fiskivinnuskúlan. Næmingar og lærarar slóu eitt slag...[Les meira]
Miðnámsprógv og hvat so?
Hvat er at gera, tá eg havi fingið miðnámsprógvið í hondina? Hetta er ein tann mest relevanti spurningurin, sum nógvir miðnámsnæmingar royna at svara í hesum døgum. Tí skipaði lestrarvegleiðingin á Fiskivinnuskúlanum fyri...[Les meira]
Illveður, veðurføst men hugnaligt
Hann brendi á við nógvum vindi og kavaroki, tá næmingar og nakrir lærarar vóru á veg í skúla hósmorgurin í síðstu viku. Bussurin til Vestmanna avlýsti fyri dagin, tá hann hevði sett fólkini av, og tað var næstan ikki gangandi...[Les meira]
Evnisdagar
Skipað varð fyri evnisdøgum 17.-19. desember 2014, við tí endamálið at fáa næmingar at samstarva í bólkum og harvið koma at kenna hvønn annan betur. Høvuðsevni: "Samansjóðing, samanhald, samstarv og hugni".Á skránni var...[Les meira]
Børn úr Hoyvík á vitjan
Í dag hevur skúlabólkurin úr Dagstovninum í Hoyvík verið á vitjan á Fiskivinnuskúlanum. Børnini hava, umframt skúlan, eisini verið á Søgusavninum og á Vestpack. Á skúlanum vóru tey runt og hugdu í skúlastovurnar og á...[Les meira]
Nýbrot
Tveir fyrrverandi næmingar á skúlanum fremja nýbrot innan kanning av laksalús.


text:
Reiðarí fær stóra bót fyri at nýta ólógliga arbeiðsmegi
Reiðaríið, Sirius Shipping, er í rættinum í
Odense dømt fyri at hava brotið útlendingalógina. Reiðaríið hevur fingið 1,5
millión krónur í bót.
Sirius Shipping er
dømt fyri at hava nýtt filipinsk sjófólk uttan arbeiðsloyvi á fýra av skipum
teirra, sum eru undir donskum flaggi. Tað skriva Fakblaðið 3F og Søfart.
Útlendsku
sjófólkini fingu lægri løn enn donsk sjófólk, so reiðaravirkið hevur havt
størri vinning av at nýta ólógligu arbeiðsmegina. Rætturin í Odense segði
eisini, at Sirius Shipping hevði brotið útlendingalógina tilætlað.
Tað var afturi í
2011, at Sirius Shipping brúkti ólógligu arbeiðsmegina, og málið varð sent
rættinum í 2014, eftir at altjóða flutningsarbeiðarafelagið, ITF, meldaði málið
til løgregluna.
ITF-umsjónarmaðurin,
Morten Bach, sum meldaði málið til løgregluna á sinni, er væl nøgdur við
dómsúrskurðin.
- Tað er gott, at
reiðaríið varð dømt, men tað er ræðandi, at tað skuldi taka so nógv ár, áðrenn
dómurin fall í einum máli við so álvarsligum brotum á útlendingalógina. Hetta
er sosial dumping so tað forslær, sigur Morten Bach.
Kelda: Søfart og
Fakblaðið 3F


text:
Aðalfundur felagsins verður í Norðurlandahúsinum fríggjadagin 28. mars klokkan 17.00
Skráin á fundinum er sambært viðtøkunum.
Nevndin fer at kunna um nýggja pensjóns- og tryggingaravtalu, ið er munandi broytt frá undanfarnu avtalu.
Nevndin vil fegin frætta frá limum, ið hava evni ella spurningar, ið eiga at verða tiknir upp á fundinum.
Tá fundurin er liðugur, verður møguleiki fyri at fáa ein bita og eitt prát í hølum felagsins.
Aðalfundurin 2013 varð hildin í hølum felagsins 11. mai.
Ein longri fundarfrásøgn er send limunum við telduposti. Limir kunnu eisini venda sær til nevndarlimirnar fyri at fáa eina pdf-útgávu sendandi.
Her eru nøkur av høvuðspunktunum, ið vóru frammi á fundinum.
Formaðurin kunnaði um ymisk viðurskifti, men serligur dentur varð lagdur á støðuna viðv. pensjónum og tryggingum. Nøkur fakfeløg hava ætlanir um at keypa LÍV, men Magistarafelagið hevur valt ikki at vera við í hesum arbeiði. Í staðin verður roynt at gera nýggja avtalu við LÍV ella Betri.
Svend Højgaard, formaður í Bókavarðafelagnum, kunnaði um støðuna hjá bókavørðum. Hesin bólkur verður í Danmark løntur eftir AC-sáttmálanum, meðan í Føroyum eru nakrir í AKF og nakrir í Starvsmannafelagnum. Bókavørðarnir ynskja at hava møguleika fyri at gerast limir í Magistarafelagnum.
Aðalfundurin samtykti at loyva bókavørðum at gerast limir í Magistarafelagnum.
Roknskapurin varð lagdur fram og góðkendur. Limagjaldið varð ásett at vera tað sama sum undanfarna árið – 300 krónur
William Simonsen varð afturvaldur, meðan Leivur Langgaard játtaði at halda fram, til ein loysn var funnin á pensjóns- og tryggingarspurninginum.
Ymiskt: Nevndin vil fegin frætta nærri frá fyrrverandi nevndarlimum um, hvussu teir meta, at verkfalskonto felagsins eigur at vera umsitin.
Aðalfundurin verður í Tvørgøtu 3 leygardagin 11. mai klokkan 16.00
Skráin er sambært viðtøkunum.
Mál, ið nevndin ætla at greiða frá ella viðgera, eru:
1. Pensjónir og tryggingar – frágreiðing um støðuna.
2. Akademisering av arbeiðsmarknaðinum. Hvussu handfara vit hetta?
2a. Svend Højgaard, formaður í Bókavarðafelagnum og limur í Magistarafelagnum greiðir frá.
3. Viðgerð og støðutakan av innliman av Bókavarðørðum í Magistarafelagið.
Nevndin
Aðalfundurin hjá Akademikarafelag Føroya verður í kantinuni á Læraraskúlanum leygardagin 28.apríl klokkan 15.00. Skrá sambært viðtøkum felagsins. Sí heimasíðuna www.akf.fo
Klokkan 14.00 hevur Magistarafelag Føroya eykaaðalfund á sama stað.
Á skránni er: Val av 1 nevndarlimi og val av 2 tiltakslimum (annar í 1 ár og hin í 2 ár)
Aðalfundur í Magistarafelag Føroya verður leygardagin 31.mars 2012.
Fundurin verður hildin í kantinuni á Læraraskúlanum klokkan 15.00 – inngongd av Frælsinum
Skráin verður sambært viðtøkum felagsins, ið eru at finna á hesari síðu.
Nevndin
Álagt verður limum, sum eru fevndir av sáttmála millum
AKF og Lønardeildina hjá Fíggjarmálaráðnum, at fara í samhugaverkfall frá
hósmorgni tann 16. februar klokkan 07.00 til fríggjamorgunin 17. feb klokkan
07.00
Akademikarafelagið
Fyri kortum sendu vit fráboðan til limirnar í samband við, at aðalfundurin í 2010 samtykti at broyta limagjaldið úr kr. 200,- til kr. 300,- um mánaðin.
Broytingin er frá 1. oktober 2011 at rokna.
Vit heita tí á limir okkara um at stovna fasta flyting og, um neyðugt, uppsiga føstu flytingina umvegis Gjaldstovuna.
Kontonummarið er 9181-495.585.6
Tey, ið longu hava goldið 300 krónur, fáa ov nógv goldna peningin endurrindaðan.


text:
Nordic Playlist ger tað lættari hjá áhoyrarum at fara í holt við norrøna tónleikin. Einaferð um vikuna kemur ein løtumynd, ið fevnir um týdningarmestu nøvn og útgávur í økinum – kuraterað av viðurkendum listafólkum, DJ'um, tíðindafólkum og festivalbookarum. Endamálið við Nordic Playlist er at veita íblástur við at seta sjóneykuna á mest slóðbrótandi tónleikin úr Danmark, Finnlandi, Íslandi, Norra, Svøríki, Grønlandi og Føroyum.
Hvørja viku leggur ein nýggjur gestur ella kurator sín playlista út – playlistin skal hava tveir bólkar við frá hvørjum av londunum. Playlistarnir eru tøkir áwww.nordicplaylist.com ella á teimum vanligu streaming-tænastunum, Deezer, Spotify og WIMP, har lurtarar kunnu skriva seg upp til at fáa dagføringar tilsendar.
Síðan Nordic Playlist byrjaði í 2014, hava yvir 60 tónleikarar kuraterað playlistarnir og hava valt sínar yndissangir úr Norðanlondunum. Millum hesi hava verið Lykke Li, Of Monsters and Men, First Aid Kit, Erlend Øye, Trentemøller, Eivør og Mew.
Og hjá Nordic Playlist er stórur áhugi fyri føroysku tónleikarunum: UmframtEivør, hevur Teitur verið eisini verið kurator, og Brynjolfur hevur gjørt eitt DJ Mix, ið kann hoyrast her.
Hesir føroysku tónleikararnir hava verið spældur í Nordic Playlist:
Hamferð, Fura, Guðrið Hansdóttir, Hogni, Allan Tausen, Byrta, Sakaris og Marius Ziska.
Les meira um Nordic Playlist og fylg við her.


text:
Samtyktir gjørdar á bygdarráðsfundi mánadagin 30. november 2015.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Við aðru viðgerð varð uppskotið til fíggjarætlan hjá Porkeris kommunu fyri fíggjarárið 2016 einmælt
samtykt uttan nakrar broytingar.
Fíggjarætlanin hjá Porkeris kommunu fyri fíggjarárið 2016 varð sostatt einmælt góðkend á hesum
bygdarráðsfundi og undirskrivað, og javnvigar hon við 12.359.927 krónum.
Inntøkuskatturin kemur at vera 8.044.344 krónur. Skattaprosentið er 21%, og barnafrádrátturin er 6.500
krónur fyri hvørt barnið.
2.
Samtykt varð at góðtaka leigusáttmálan millum Hovs-, Porkeris-, Sumbiar- og Vágs kommunu og Bú- og
Heimatænastuna í Suðuroy galdandi fyri árið 2015.
3.
Samtykt varð at taka av tilboðnum frá ”LEMU” uppá ljós/lampur til skúlan í sambandi við umvælingina.
Porkeris Bygdarráð.


text:
Orð og lag: Swangah Dangah
Við Swangah á mínum ryggi, metaforiskt sum bókstavliga
Tey stemplaðu meg sum ræðuligan og kvæðið hevur sama lag í dag
Tí síggi eg tað, so taki eg tað, koyri lív í tað og tali eg tað
Um mállæran var betri, var hetta fanimi sæð sum prædika
So leikandi eg kom upp og tveiti snipe’andi eitt look, við crime á heila sum ein crook, tí alt er eitrandi korrupt
The White House er Al Qaeda og alt tey deila er bara fupp
Og tey sum meina at hatta er hype’a burdu peilað sær fornuft
Eg síggi, at grísurin manglar doughnut shop, tí rópar hann roks sum loco fuck
Og postar upp við mót so stolt, men photoshopped frá fót til topp
So takið eitt róligt puff, og njótið gott ólógligt pott, tí Robocop er homo tough, og torir ikki nakað solo stunts
Fuck eina framtíð, eg flýggi til tað gamla, tá lookið segði nada bara spýttið legði fakta
Tá khakys vóru baggy, meira stílur í at rappa, meðan bimbos høvdu tilboð, sum vóru rímilig nokk at nakka
Skot ímóti toppi, teir í Swangah royna at byggja eitt trend
Og opna eyguni tí føroyingarnir pimpast enn
Vit traðka fram, tað eru bæði havnarmenn og bygdafrell, og allir kasta millumfingur upp til Jørgen Niclasen
Tað er satt, mín vision er tað spliffin ber, so crystal clear
Men lætt at mixa her, hvør bitchin er sum missioner
Eg kom upp sum fyrstu ferð, skriftligt optimistiskir, so teir sum eri kritiskir, gleðiliga verða dripnir her!
–
So vit taka rein skot, lada til hart rok og kalla tað Swangah!
Alt ferð í sor, tá ljóðið ferð for frá, tey kasta tær upp!
Tá alt er fucked up, blanda tað gott nokk og kalla tað Swangah!
Tað er einki tvætl her, vit siga hvat satt er og bakka tað upp!
–
Við Passion of The Christ, eg gangi á flowi til ein miðflokk.
Stoned og hangi út, og vendi aftur eftir re-up,
Svangur og vil nokk, rap-junkie í krisuhjálp.
Urbanus beats, vit leggja linjur inn for dope til detox.
So triðja fingur í triðja eygað, um tað er pláss, so blakið tveir inn.
Við krossi á triðja degi, eg rísi upp og vaki heimin.
Sum politikk, tað er fokkin lygn, eingin snakkar um stykkið, alt er fjalt, sjálvsagt. Tey fokkin kalla tað “Tingið”.
So eg brenni vilt, sum pessimist. Óendaligt, sum Frelsarin í Genesis. Uttan endasprint, eg renni shit.
Sendi hits sum bank og spliff, for langt í sikt, men lendi trygt.
Swangah er sum ein Russian Roulette, kom hoyr eitt deadly click.
Uncut sum snuff, blóð og tonn fuckin’ spýtt út.
Tann reyða tráðin um hálsin, eg havi knýtt knút.
Kvali mediuhorur til síðsta orðið er trýst út.
Alt á borðið, spælið í sori, vit bresta inn sum lýst, krút.
Stíl fyri míl, so fokk yolo og títt swagpiss! Bitchslap frá Rag. Í hiphop-statinum, eg eri ein fasist, marsjeri í Jack-boots gjøgnum markina av classics. Hetta er kapring av høvdum, sum ikki lurta yvirfladiskt.
–
So vit taka rein skot, lada til hart rok og kalla tað Swangah!
Alt fer í sor, tá ljóði ferð for frá, tey kasta tær upp!
Tá alt er fucked up, blanda tað gott nokk og kalla tað Swangah!
Tað er einki tvætl her, vit siga hvat satt er og bakka tað upp!


text:
Steinsløg, ið vaksa (krystallisera) beinleiðis úr grótbræðingini, verða nevnd upprunasteinsløg. Í Føroyum eru upprunasteinsløgini feldspatt, olivin, pyroksen, magnetitt og ilmenitt. Nógv onnur steinsløg eru í føroyskum basalti, men tey eru umgjørd upprunasteinsløg ella úrskild í rivum og poknum burtur úr vatni, sum er seyrað gjøgnum grótið.
Feldspatt (Plagioklas)
Feldspatt er heitið á einum tí mest vanliga bólkinum av steinsløgum á jørðini, og tað slagið av feldspatt, sum nevnist plagioklas, er somuleiðis tað mest vanliga steinslagið í basalti. Oftast sæst feldspatt sum ítinnur, og liturin kann bæði vera gráligur, hvítur ella reydligur. Feldspattítinnur hava ofta skap sum flakar ella smáar nálir og kunna vera upp í 3 cm stórar. Reglulig brot eru vanlig, sí tekning.
Kloyving: Kloyvist tveir vegir á 90°
Herða: 7
Litur: Gráhvítur til bláligur
Evnistyngd: 2,7
Krystallfylki: Tríhalt
Skin: Glas ella perlu
Annað: Eyðkent, regluligt brot
Pyroksen (Augitt)
Pyroksen er eisini eitt høvuðssteinslag í føroyska basaltinum. Pyroksenkrystall eru áttahyrntar prismur, ið kloyvast tveir vegir, hornrætt – sum víst á tekningini høgrumegin. Heitið pyroksen fevnir um ein bólk av steinsløgum, sum øll líkjast evnaliga. Vanligasta slagið í Føroyum nevnist augitt, sum er myrkagrønt ella svart á liti.
Kloyving: Kloyvist tveir vegir á 90 gradir
Herða: 5-6
Litur: Myrkagrønur til svartur
Evnistyngd: 3,3
Krystallfylki: Einhalt
Skin: Glas
Annað: Kann verða nýtt sum prýðissteinur
Olivin
Olivin verður bólkað saman við høvuðssteinsløgunum í basalti, hóast tað sjáldan eru meira enn 5% av olivini í basaltinum. Olivin er oftast fløskugrønt ella gulligt og skínur sum glas. Tað sæst sum ítinna í olivinbasalti. Í øðrum basaltsløgum eru krystallini so smá, at tey ikki kunnu skiljast uttan við sjóneyku. Olivin verður nýtt sum prýðissteinur og kallast tá peridot.
Kloyving: Skjelkut
Herða: 7
Litur: Grønur til gulur
Evnistyngd: 3,3
Krystallfylki: Rætthyrnt
Skin: Glas
Annað: Glaskent fløskugrønt steinslag
Magnetitt
Magnetitt, eisini nevnt magnetjarnsteinur, er partur av høvuðssteinsløgunum í basalti. Serligt við hesum svarta, jarnríka steinslagi er, at tað er magnetiskt (sum navnið sipar til) og kann tí lættliga kennast við einari magnet. Magnetittkorn í basalti eru vanliga so smá, at tey einans kunnu síggjast í sjóneyku. Inniheldur grót nógv magnetitt, gerst alt grótið, sum tað er,
magnetiskt. Eitt líknandi svart steinslag, ilmenitt, er eisini vanligt í føroyskum gróti, men tað er ikki magnetiskt.
Kloyving: Ójøvn
Herða: 6
Litur: Myrkagráur til svartur
Evnistyngd: 5,2
Annað: Magnetiskt og hevur svartan strikulit
Skin: Metal, men ofta kámt


text:
Orð: Hans Adolph Brorson
Týtt: G. Bruun
Alheimsins tjóðir! gevið ljóð,
tá mælt er um Guðs mildi,
sum Jesu Krists hitt dýra blóð
nú hevur sett í gildi,
so syndasekur maður nú
av náði Guðs í himnabú
fær ævigt lív og gleði.
Tað orð, at Guð í mildi seg
við krossi Krists læt blíðka
og breyt úr deyða slóð og veg,
vit eiga væl at íðka,
tí har, sum tað at hjarta fer,
fólk aftur raknar við, sum er
í syndamyrkri sovnað.
Tað lýsir væl í hjartans nátt,
tá Jesu navn vit nevna,
og heimsins myrkur hvørvur brátt,
tá Jesus Krist vit fevna;
tá viknar syndatrá, so hvørt
sum leiðin legst oss ljós og bjørt
í Jesu fótasporum.
So lat, o, Guð, títt náðiljós
um allan heimin skyggja,
so tjóðir finna nýggja kós
og um ta náði hyggja,
sum hevur slóðað nýggjan veg.
Lat fólk í Kristi finna teg
og fragd, sum ei fær enda.


text:
Oda Strøm
17.05.2018 - 10:53
Tíðindi > Uttanlands > Politikkur
Danskarar, sum útleiga teira bústað gjøgnum Airbnb, kunnu nú síggja fram til, at leiguinntøkur teirra verða beinleiðis fráboðaðar til Skat.
Tað tryggjar ein nýggj avtala, sum er gjørd millum danska skattamálaráðið og Airbnb. Danmark er fyrsta land í heiminum, sum ger avtalu við altjóða útleiganarportalin, sambært danska skattamálaráðnum.
Við avtaluni bindur Airbnb seg til at automatiskt fráboða talið av útleiganardøgum og leiguinntøkur hjá brúkarunum til Skat.
Hetta hendir í kjalarvørrinum á, at ein politiskur meiriluti í fólkatinginum týsdagin bleiv samdur um at seta eitt loft á, hvussu nógvar dagar um árið ein kann leiga sín bústað út, og hvussu nógvan pening ein kann forvinna uppá tað, áðrenn tað skal fráboðast til skattavaldið. Tað er søguligt, heldur skattamálaráðharrin í Danmark, Karsten Lauritzen, sambært TV2.
Politiska avtalan inniber, at danskir útleigarar framyvir kunnu leiga sín bústað út í mesta lagi 70 dagar um árið, tó at einkultu kommunurnar kunnu velja at hækka loftið upp í 100 dagar, um tær ynskja tað. Botnfrádrátturin á útleigan verður eisini hækkaður frá 24.000 kr um árið til 28.000 kr.
Sambært TV2 útleigaði ein typiskur danskur útleigari sín bústað út í 23 dagar í fjør og forvann í miðal 13.500 kr fyri tað. Sambært stjóranum á írska sætinum hjá Airbnb, Patrick Robinson, útleiga umleið 30.000 danskarar sín bústað út gjøgnum Airbnb.


text:
GjaldSkipanin
Hvar síggi eg mítt GjaldSkipan yvirlit?
Tú hevur tveir møguleikar:
- Tú sært eitt yvirlit yvir allar tínar GjaldSkipan avtalur í Netbankanum.
Innrita í Netbankan – trýst á GjaldSkipan.
- Til ber eisini at síggja eitt yvirlit yvir allar upphæddir, ið eru trektar á yvirlitinum, ið verður sent við postinum ella inni á Netbankanum – Kontur og gjaldingar – Skjalagoymsla – vís.
Hvussu tekni eg meg til GjaldSkipanina?
Tú kanst tekna teg til sjálvvirkandi GjaldSkipanina í Netbankanum ella við at seta teg í samband við okkum.
Hvat er GjaldSkipanin?
Við GjaldSkipanini verða tínar rokningar altíð goldnar til tíðina. Tá tú teknar tínar rokningar til GjaldSkipanina, tryggjar tú, at rokningarnar sjálvvirkandi verða goldnar rættstundis – hvørja ferð.


text:
Næraberg loysti í gjárkvøldið
vinna06-02-2018 - 10:21 - Jóanis Nielsen
Næraberg kom á Kollafjørð leygardagin, teir komu úr Hollandi, har onkrar umvælingar eru gjørdar á skipið, sum annars er pussað væl upp.
Teir landaðu eisini ein part av veiðuni av seinasta túri í Hollandi, ein part landaðu teir í Kollafirði, áðrenn teir fóru til Hollands.
Teir hava síðan leygardagin riggað til at fara nýggjan túr, í gjárkvøldið loystu teir av Kollafirði og settu kós suður á svartkjaftafeltið sunnast í føroyskum sjógvi, har øll tey føroysku skipini umframt 5 íslendsk og okkurt russiskt royna.


text:
12. Mai 2018
Henda mánaðin hevur Jóna Birgit Nattestad framsýning í Betri í Miðvági. Hon hevur málað í nógv ár og nomið sær...
12. Mai 2018
Í dag leygardagin 12. mai verður MC-Boogie aftur á skránni. Hetta er eitt tiltak fyri øll motorsúkkluáhugaði, ið Føroya-MC skipar fyri. Tiltakið hevur verið afturvendandi...
11. Mai 2018
Gekkurin í kvøld var 2,2 mió. Hepni gekkaspælarin í kvøld var Marner Olsen úr Rituvík ið slapp ígjøgnum við fullari plátu. Marner valdi at koyra...
11. Mai 2018
Trýst á pílin. ...
11. Mai 2018
Lena Anderssen spælir á Summar Festivalinum, sum verður hildin í august mánaði. Lena Anderssen er millum tær størstu tónlistakvinnurnar í Føroyum. Síðani...
11. Mai 2018
Síðani hon varð hildin fyrstu ferð í 2001, hevur Mentanarnáttin ment seg til størsta einstaka tiltak í Tórshavn aftan á ólavsøkuna, og ofta verður...
11. Mai 2018
Sølan av veiðirættindum til makrel og norðhavssild verður í juni mánaði. Rættindi at veiða 5.000 tons av norðhavssild verða seld á opnari...
11. Mai 2018
Sørvágstrolarin Brestir er áveg til Eystur-Grønlands, har teir hava eina kvotu uppá góð 400 tons.Brestir loysti av Sørvági seinnapartin í gjár, teir eru nú...
11. Mai 2018
Tølini fyri lønargjaldingarnar fyri apríl mánaða eru nú tøk í Hagtalsgrunninum, útgreinaði á kyn, vinnugrein og bústaðarøki hjá løntakarum.Í apríl vóru 792 milliónir útgoldnar...
11. Mai 2018
Sláið Ring 40 ár Í ár eru 40 síðani Sláið Ring varð stovnað og verður tað hátíðarhildið við veitslu, sum verður...
11. Mai 2018
Línuskipið Sigmund er komin undan Íslandi, teir hava 105.000 pund, meginparturin er toskur. Sigmund landar á Toftun, veiðan er boðin út fyri kr. 793-túsund.SIGMUNDFD...
11. Mai 2018
Eysturbúgvin og Vesturbúgvin hava landað á Toftum í morgun, fiskiskapurin hjá gulllaksaskipunum hevur verið smáligur, teir høvdu 100 tons, sum Tavan í Leirvík keypir.Eysturbúgvin...
11. Mai 2018
Tað er avgjørt rímiligt at krevja, at Strandfaraskip Landsins fær hægri raðfesting nú, at ein “ferjuætlan” verður gjørd fyri endurnýggjan av elligamla...
11. Mai 2018
Frá leygardegnum 12/5 til 25/5 vera nakrir málningar hjá Marjun Olsen sýndir framm í gallarýnum hjá Myndlist, Tórsgøta 16 Tórshavn. Móttøka verur leygardagin 12/5...
11. Mai 2018
Garnaskipið Oknin landar 13.000 pund av svartkalva á Eiði, veiðan er boðin út á Fiskamarknaðinum fyri kr. 184-túsund.Oknin hevur roynt við Byrenbank, teir fóru...
11. Mai 2018
Garnaskipið Thor landar 13.000 pund av svrtkalva í Havn, veiðan er boðin út á Fiskamarknaðinum fyri kr. 186-túsund.Thor hevur roynt eystanfyri, teir fóru út...
11. Mai 2018
Umbyggingin av ovaru hæddunum í Kongagøtu 8 er um at vera liðug, og tískil verður móttøka fríggjadagin 18. mai 15.00-17.00. Ymiskt verður...
10. Mai 2018
Klokkan 10:43 fyrrapartin í dag fekk MRCC støðin í Havn eina fráboðan um, at ein maður var blivin illa fyri í fjøllinum í Saksun. Boð...
10. Mai 2018
Vágakórið hevur í dag havt tvær konsertir - eina í pakkhúsinum Úti á Gjógv í Sandavági og hina í Gásadalsgarðinum, fitt av fólki var...
10. Mai 2018
Í óveðrinum í gjár kom hesin Norður Amerikanski grælingurin og setti seg skamt frá vegnum á Velbastað. Talan er um ein...
10. Mai 2018
Hav.fo: 24. apríl kom Magnus Heinason aftur av blálongutúri. Fyribilsúrslitini geva ábending um, at tað er ikki nógv at fáa av blálongu. Eisini var...
10. Mai 2018
Vágakórið Várkonsert Kristi himmalsferðardag 10. mai verður várkonsertin hjá Vágakórinum ...
10. Mai 2018
Bjarni Djurholm skrivar á Facebook: Í stuttum er málsgongdin henda: Longu á fíggjarlógaruppskotinum fyri 2008 var Nólsoyarferjan á íløgukarminum - aftaná at...
10. Mai 2018
FSF: Sum liður í at styrkja um trygdina á Tórsvølli í samband við landsdystir, fer FSF í næstum at útbúgva vaktarfólkini. Í síðstu...
10. Mai 2018
HSF: Stórur eftirspurningur er frá donskum fyritøkum at sleppa framat at lýsa til landsdystin hjá monnum millum Føroyar og Danmark. Danska sjónvapsrásin TV2...
09. Mai 2018
Brestir, sum hevur roynt eftir svartkalva við Føroyar, kom á Sørvág fyri góðari viku síðan, teir landaðu mánadagin í Sørvági - 43 tons.Nú verður...
09. Mai 2018
Trolararnir Heykur/Falkur og Rankin hava í dag landað í Runavík.Rankin hevði uml. 60.000 pund av kongafiski.Partrolararnir Falkur og Heykur høvdu uml. 240.000 pund.FALKUR -...
09. Mai 2018
Mikudagin 23. mai kl. 15.00 skipar Strandferðslan fyri almennum kjakfundi í Smæruni í Havn. Til umrøðu verða avbjóðingarnar á samferðsluøkinum, ið seinnu árini eru...
09. Mai 2018
Borgarin siglir inn við 1.000 tonsum av svartkjafti, sum teir skulu landa til Faroe Pelagic í Kollafirði, teir verða á Kollafirði kl. 4 í...
09. Mai 2018
MODELL: Altjóða áhugin fyri Glasi er framvegis stórur, og bygningurin er ikki vorðin minni áhugaverdur, nú hann skjótt verður liðugur, og innflyting verður til...
09. Mai 2018
Gjógvin er greflig í spurningin um sosiala ójavnan millum gift og samlivandi pør tá tað kemur til pensjónsútgjald, so grefligur at Kári P. Højgaard, løgtingsmaður...
09. Mai 2018
Søkt verður eftir einum húsavørði til farloyvisstarv í húsavarðatoymið hjá Vága kommunu at byrja skjótast gjørligt. Ábyrgdarøki:Húsavarðatoymið er í løtuni normera til...
09. Mai 2018
Stapin, sum landaði í Kollafirði 27. apríl, selur í dag 71,5 tons á Fiskamarknaðinum, veiðan er boðin út fyri kr. 1,4 millión.Stapin hevur roynt...
09. Mai 2018
Línuskipið Kambur, sum landaði í Kollafirði 3. mai, selur í dag 120 tons á Fiskamarknaðinum, veiðan er boðin út fyri kr. 2,6 milliónir.Kambur hevur...
09. Mai 2018
Kallanes hevur verið við línu norðanfyri í nátt. Teir avreiddu 4.400 pund til NFCS í morgun, veiðan er boðin út á Fiskamarknaðinum fyri kr....
09. Mai 2018
11.200 pund av útróðrarfiski eru boðin út á Fiskamarknaðinum.Trýst á avreiðingarstøðini fyri at síggja avreiðingarnar.GÓLVSØLU YVIRLITSølur 09-05-2018 Søla Nr. 102420 ...
09. Mai 2018
Stjørnan og Polarhav komu á Klaksvík tíðliga í morgun við 160 tonsum av gulllaksi, sum teir landa á Kósini, gulllaksurin verður seldur til Tavuna í...
08. Mai 2018
NORÐSETUR byggir eini hús til Inga Wiberg og Duritu Sjúrðardóttir Wiberg í Miðvági. Teir byrjaðu at reisa húsini tíðliga gjáramorgunin, og 6 tímar seinni stóðu...
08. Mai 2018
Myndirnar hevur Óli á Gravabø tikið seinasta leygarmorgun, tá Borgarin kom á Kollafjørð við 1.100 tonsum.Sí eisini filmsbrot HER. ...
08. Mai 2018
Nýggju eigararnir av pakkhúsunum Úti á Gjógv - Eydna og Atli Gregersen, hava sett sær fyri, at seta tey í góðan stand. Tað ovasta pakkhúsið...
08. Mai 2018
Í samband við 70-ára frælsisdag Ísraels, nú 14. mai, skipar Vinafelagið Føroyar-Ísrael fyri fleiri tiltøkum, har víðagitni Avi Lipkin fer at hava fyrilestrar. Fleiri...
08. Mai 2018
Fjórði ABC samstarvsfundur var í gjár, har Fólkaheilsuráðið kunnaði samstarvsfelagar um gongdina í verkætlanini ABC fyri sálarliga heilsu, og hvørjar ætlanir Fólkaheilsuráðið hevur fyri...


text:
Vespureiðrið (76) - 14. mai 2018
Sending um føroyskan fótbólt:
Í studio: Símun Petur Justinussen, Bjartur Nolsøe, Harry Knudsen, Sølvi Reinert Hansen og Øssur Hansen.
Telefon: Oddmar Færø (B36), Stefan Radosavljevic (Suð), Jóan Símun Edmundsson (DK), Jógvan Páll Lassen (HB-fjeppari), Hallur Danielsen og Eiler Rasmussen (dómari).
John Andersen og Jonhard Hansen eru vertir.
---------------------
Trýst 'HOYR INNSLAG' knøttin omanfyri fyri at hoyra sendingina
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Um Setrið
Tann 1. august 2008 var ein søguligur dagur hjá Fróðskaparsetri Føroya, tí henda dag vórðu Læraraskúlin, Sjúkrarøktarfrøðiskúlin og tað, sum fyrr nevndist Fróðskaparsetur Føroya (Føroyamálsdeildin, Náttúruvísindadeildin og Søgu- og samfelagsdeildin), løgd saman í ein stovn undir navninum Fróðskaparsetur Føroya.
Talan var tá um, at Løgtingslóg nr 58 frá 9. juni 2008 um Fróðskaparsetur Føroya varð sett í verk. Hendan varð aftur broytt við løgtingslóg nr. 51 frá 8. mai 2012.
Stovnurin er í høvðusheitum alment fíggjaður, tvs. at stovnurin fær eina árliga játtan á løgtingsfíggjarlógini, sum fyri fíggjarárið 2010 er áljóðandi 68.178 tkr. Í 2010 er nettoútreiðslujáttanin 30.101 tkr. til kjarnuvirksemið hjá Fróðskaparsetrinum. Harafturat er játtan til felagsøkið á Debesartrøð áljóðandi 1.267 tkr. – tað er húsavarðatænastu og KT-tænastu. Eisini verða játtaðar 100 tkr. til Setrið at stuðla útlendskum lesandi at koma til Føroyar at lesa og granska. Granskingardepilin fyri samfelagsmenning hevur somuleiðis fingið tillutað eina játtan áljóðandi 1.305 tkr., Altjóða Skrivstovan áljóðandi 765 tkr, Føroya Læraraskúli áljóðandi 23.238 tkr. og Sjúkrarøktarfrøðiskúli Føroya hevur fingið tillutað eina játtan áljóðandi 8.722 tkr.
Seinnu árini eru fleiri eksternt fíggjaðar verkætlanir settar í verk. Her er talan um bæði Ph.D. og aðrar granskingarverkætlanir, sum verða fíggjaðar av Granskingarráðnum, Forskningsstyrelsen, oljufeløgum o.s.f.
Aðalmálið hjá Fróðskaparsetrinum er burðardygg menning av føroyska samfelagnum.
Í 2014 var eitt strategiskjal kunngjørt, sum setir karmar og mál fyri menningina av Fróðskaparsetri Føroya 2014-2024.


text:
Ráðið er sett saman av 4 limum frá arbeiðsgevarasíðuni og 4 limum frá fakfelagssíðuni, umframt formanninum, sum Landstýrismaðurin í mentamálum setir. Arbeiðsgevarar og fakfeløg velja sjálv síni umboð. Leiðarin í Yrkisdeplinum er skrivari í ráðnum.
Limir í Yrkisútbúgvingarráðnum eru valdir fyri 4 ár í senn.
Formaður
Alfred Petersen, adv.
Fyri arbeiðsgevarasíðuna
Magnus Magnussen, Føroya Handverksmeistarafelag
Eyðvør Berg, umboð fyri privatu arbeiðsgevararnar
Bjarni Mortensen, Kommunala Arbeiðsgevarafelagið
Marius Thomassen, Vinnuhúsið
Fyri arbeiðstakarasíðuna
Elin Sørensen, Føroya Arbeiðarafelag
Anna Johannesen, Starvsmannafelagið
Eli Brimsvík, Føroya Handverkarafelag
Palma Petersen, S&Kfelagið
Skúlaumboð
Finn Jensen, Glasir
Magni á Lakjuni, Glasir
Hjalmar Hansen, Miðnám á Kambsdali
Atli Feilberg Hansen, Tekniski skúli í Klaksvík
Jákup Andreassen, Miðnám í Vestmanna
Skrivari
Randi Frederiksberg, leiðari í Yrkisdeplinum.


text:
Áki Bertholdsen 06.12.2017 (10:10)
Hetta eri eg øgiliga kedd av
– Eg eri ómetaliga kedd av at vera alment til viðgerar á landsfundinum hjá Fólkaflokkinum. Men eg havi ikki broytt hugsan á hesum øki.
Tað sigur Annika Olsen, borgarstjóri í Havn.
Sum vit skrivaðu fyri eini løtu síðani, prutlar undir lokinum í Fólkaflokkinum, tí at Annika Olsen hevur gift eitt samkynt par.
Les eisini: Vilja ikki góðtaka, at Annika Olsen hevur gift samkynd
Hon harmast um, at slík innafloks viðurskifti verða viðgjørt alment, tí tað var ikki gamalt í flokkinum. Men annars stendur hon við sínar gerningar, og hon ætlar sær ikki at gevast at víga samkynd pør.
Hon vísir á, at tað er landsins lóg, at samkynd kunnu giftast, og landsins lóg eiga vit at halda. Hon heldur, at at fara borgarstjórar, ella onnur, at sortera, hvørjar lógir, tey vilja halda, og hvørjar lógir, tey ikki vilja fylgja, máar tað støðið undan rættarsamfelagnum.
Les eisini: Hetta er gott fyri umdømið hjá høvuðstaðnum
Hon heldur eisini, at sum borgarstjóri í nógv størstu kommunu í landinum, hvílir tað ein serlig ábyrgd á henni at halda landsins lógir. Tí stendur hon við, at hon hevur gift eitt samkynt par, og skuldi støðan tikið seg upp aftur, fer hon at gera tað aftur.
Hon kundi eisini útveitt uppgávuna at gifta eitt samkynt par, til onkran annan, men tað heldur hon er at renna undan abyrgdini og tað heldur hon ikki, at borgarstjórar eiga at gera. Og tað er heldur ikki nakað, sum býður henni ímóti at gifta samkynd, tí hon hevur altíð tikið undir við, at tey skulu hava síni borgarligu rættindi.
Annars hevur hon ikki frætt frá sjálvum flokkinum um hetta málið, men hon dylir ikki fyri, at hon hevur frætt frá fólkafloksfólki, sum harmast um støðuna, men eisini frá fólki, sum stuðla henni.
Hjá onkrum svíður tað serliga illa, at hon skal hava vígt tað fyrsta samkynda parið, tí tað er verri at fara í søguna sum tann, ið gifti tað fyrsta parið. Tað hevði verið lættari at svølgt, hevði tað verið annað, ella triðja, samkynda parið, hon hevði vígt.
Men tað er ein hugsunarháttur, Annika Olsen so yvirhøvur ikki skilur nakað sum helst av.
Ein av teimum, sum hevur funnist at Anniku Olsen fyri at víga samkynd, er Ingi á Smið í Kaldbak. Men Annika Olsen kann ikki lata vera við at fáa tann tankan, at tað hevur samband við eitt annað mál og at hetta er eitt slag av hevnd fyri ídnaðarøkið, sum nú verður gjørt á Sundi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her